Global Voices ўзбек тилида » 1980-йилларда Венгрия қишлоқлари ядровий чиқиндиларни сақлаш режаларига қарши курашишганлари ҳақида. · Global Voices ўзбек тилида » Print\n1980-йилларда Венгрия қишлоқлари ядровий чиқиндиларни сақлаш режаларига қарши курашишганлари ҳақида.\nТаржима нашр қилинган сана 07/14/2019 18:10 GMT 1\t · Муаллиф Atlatszo.hu Таржимон Elchin Mustafa\nКатегориялар: Шарқий ва Марказий Европа, Венгрия, Атроф-муҳит, Иқтисодиёт ва бизнес, Инсон ҳуқуқлари, Сиёсат, Тараққиёт, Тарих, Фуқаролик медиа\nВенгриянинг Эфола қишлоғидаги ратушада 1990 йилда бўлиб ўтаётган йиғин. Фото Atlatszo.hu, CC BY-NC-SA 2.5.\nМазкур мақола венгер  ва инглиз  тилида нотижорат журналистик тадқиқотлар Атлацо (Atlatszo) ташкилотида нашр қилинган. Таҳрирланган кўриниши Global Voices билан ҳамкорликнинг бир қисми сифатида нашр қилинмоқда.\nЎтган асрнинг 80-йилларида Венгриянинг Бода қишлоғи яқинида  ҳудуднинг ядровий чиқиндиларни узоқ муддатли сақлашга яроқлилигини аниқлашга мўлжалланган геологик тадқиқотлар олиб борилиши ҳақида маълумот тарқатилди. Венгрия учун Пакш АЭСи  ва Пакш 2 реакторидан ҳосил бўлган чиқинди ёқилғиларни сақлаш учун репозитарий керак эди, чунки бу чиқиндиларни бошқа Россияга жўнатишнинг имкони бўлмай қолди.\nБода атрофидаги тадқиқотлар ҳали ҳануз якунланмаган; бироқ фақат бир нечта кишигина Венгрия ҳудудида ядровий чиқиндилар учун икки марта идеал жой топилгани эслашади. Уларнинг бирортаси ҳам қурилмаган, чунки маҳаллий аҳоли уюшиб, давлат ва қудратли АЭСга қарши туриб олишган. Қуйида Венгрида социализмнинг сўнгги ўн йилликларида кичик гуруҳларнинг қудратли куч эгаларига қарши курашиш уддасидан чиққанлари ҳақида ҳикоя қиламиз.\nТемир парда ортида ядровий чиқиндиларга қарши фаоллик\n1960-йиллардан бошлаб Венгрияда ядровий чиқиндиларни сақлаш учун мўлжалланган иккита репозитарий мавжуд. Бу ерда тиббиёт, ўқув муассасаларидан, ҳамда Пакш АЭСида ҳосил бўлган баъзи бир чиқиндилар сақланади. Солимар (Solymár) репозитарийси 1960 йилдан бошлаб 1974 йилга қадар фаолият кўрсатган, яна бир бошқаси Пюшпёкзилягеда (Püspökszilágy) бугунги кунга қадар фаолият юритмоқда .\nБироқ ядровий чиқиндилар учун янада кўпроқ янги жойлар керак бўлган, янги тадқиқотлар бошланиб юборилиб, жароён журналист ва ҳуқуқшунос Янош Хаваси ( János Havasi) томонидан ҳужжатлаштириб борилган, ва у 1989 йилда бу мавзуда китоб нашр қилган.\n1981 йилда олиб борилган тадқиқот 4 та жойни тавсия қилади. Уларинг учтаси бартараф этилиб, биттаси – Магярэгреги (Magyaregregy) қишлоғи қолган. Бу Пакш АЭСининг қуйи ва ўрта даражадаги радиоактив материалларини сақлаш учун жой эди.\nМаҳаллий аҳоли бундан шок ва ҳайратда қолган – улар расман огоҳлантирилмаган ҳам. Улар бу режалар ҳақида миш-мишлардан билиб қолишган. Уларнинг баъзилари махфий равишда уюшишни бошлашади. Улардан бири маҳаллий шифокор Лахос Бихари (Lajos Bihari) бўлган. Ўша даврдан бери илк бор у бизга ҳикоя қилиб берди.\nУнинг Атлацога айтишича ядровий чиқиндиларга мўлжалланган ҳудуд кўмир ва бошқа минералларга бой бўлган ва уларни қазиб олиш имкони агарда бу ерда ядровий чиқиндихона қурилган тақдирда имконсиз бўлиб қоларди. Унинг фикрича унинг фарзандлари ва набиралари келажаги учун бу минерал заҳираларни ҳимоя қилиш керак бўлган.\nУ соҳага мутасадди бўлган маҳаллий партия секретарига буни тушунтиради. Улар Ласло Каполи (László Kapoly) вазир ўринбосарини ҳудудга бориб ўз кўзи билан кўришга ундайдилар. Каполи қишлоққа ташриф буюрган вақтида маҳаллий аҳоли уни, ҳудуднинг чиқинди сақлаш учун ноқулайлигига кўндиради.\n1982 йилда Саноат Вазирлиги буюртмасига биноан ўтказилган тадқиқот, ҳудуднинг ядровий иншоотлар учун ноқулайлиги ҳақида хулоса чиқаради.\nСабаби бу ерда тупроқ осонлик билан силжишида ва сувнинг сизиб чиқишида бўлган, бу ҳудудда бир нечта сув манбаси бўлган. Буларнинг бари бу ерни иншоот учун ноқулай қилган.\nБугунга келиб режаларнинг бекор қилиниши илмий асосланган бўлиб, улар геологик тадқиқотларга асосланган. Шунга қарамай баъзи бир маҳаллий аҳоли бунининг сабаби бошқача бўлган, дейишади. Еши катта аҳолининг айтишича бу ерда, коммунистик партия етакчилари ов қилишни хуш кўришган ва агарда бу ерда ядровий чиқиндилар сақланганда эди, ов қилишнинг имкони бўлмас эди.\nЯна бир қишлоқнинг қаршилиги\nМадьярегрегидан кейин эътибор бошқа қишлоққа – Эфолага (Ófalu) қаратилган. Янги мўлжалланган ҳудуддаги маҳаллий аҳоли ҳам огоҳлантирилмаган. Улар шунчаки бир нечта оғир техникаларнинг ҳудудда геологик тадқиқот олиб бораётганнини кўриб қолишган холос. Ратушаларда ўтказилган бир неча учрашувлардан кейин, режалар ошкор бўлган.\nСуръатда: Венгия Коммунистик партия мулозимлари 1989-йили Эфолада. Фото Atlatszo.hu, CC BY-NC-SA 2.5.\nКўплаб олимларнинг бу ернинг яроқлилигини савол остига қўйишган бўлишсада, ишлар давом этган ва 150 миллион Венгрия форинти тадқиқотлар ва қурилишга тайёргарлик ишларига сарфланиб бўлган. Аҳвол худди ғишт қолипдан аллақачон кўчгандек туюлган.\nШунга қарамай бир неча маҳаллий аҳоли петиция бошлашган, уларнинг орасида Ференц Веклер (Ferenc Wekler) ва унинг хотини ҳам бўлган. Веклернинг Beszélő журналига берган интервьюсига кўра, унинг хотини ўрнидан қўзғалишга мажбур қилади. Аввал улар нодавлат нотижорат ташкилот тузишга ҳаракат қилишади, бироқ буни 1985 йилда имкони бўлмайди. Лекин унинг хотини бўш келмайди. У маҳаллий ҳокимликда учрашувлар ташкиллаштиради, олимларни мустақил фикрларини билдиришга ундайди, режалаштирилаётган ҳудуд атрофидаги тўрт қишлоқ аҳолиси билан биргаликда ижтимоий қўмиталар тузади.\n“Биз ўз даври учун жуда илғор бўлган кўп ишлар қилганмиз” – дейди у.\nВеклернинг айтишича кўп нарсалар уларнинг муваффақиятига таъсир кўрсатган. Улардан бири 1987-йилга келиб, сиёсий муҳит ўзгаргани эди. Бундан ташқари улар номи чиққан, ўз фикридан қайтмайдиган олимларни топишга муваффақ бўлишган, улар шу қадар машхур бўлишганки, уларнинг фикрлари билан ҳисоблашмасликнинг имкони бўлмаган.\nВеклер эфолаликларнинг матбуот томонидан қўллаб-қувватланганлигига ҳам урғу беради.\nМатбуотда ҳукуматга қаршилик қилаётган кичик йигитча ҳақида ҳикоя пайдо бўлган. Маҳаллий аҳоли ўша даврда Атом Энергияси бўйича Ҳалқаро Агентлигининг ўша даврдаги раиси Ханс Бликс (Hans Blix) фикрини билишган.\nОхир оқибат, ядровий чиқиндилар репозитарийси қурилмай қолган. Сўнгги сўз бир гуруҳ олимлар ҳудуд объект учун геологик нуқтаи назарда мос келмаслиги ҳақида фикрларини билдирганликларидан кейин айтилган.\nҚурилиш учун рухсатнома берилмасликка сўнгги қарор 1988 йили апрель ойида эълон қилинган. 1990 йилда соғлиқни сақлаш ва ижтимоий ишлар вазири Эфолуда ядровий чиқиндилар қабристони қурилмаслиги ҳақида баёнот қилган.\nСуръатда: Эфолу яқинида 1987-йилда геологик тадқиқотлар. Фото Atlatszo.hu, CC BY-NC-SA 2.5.\nПакш АЭСи вакиллари 1990 йилнинг февралида ўтказилган пресс конференцияда “Эфолуликлар сиёсий муносабатларда илғорроқ эканликларини ва ўша давр Венгриядаги мавжуд сиёсий вазиятдан ўз манфаатлари йўлида усталик билан фойдаланганликларини”, – тан олишган. Улар қўшимча қилишича бу вазиятдан улар тегишли хулосалар чиқариб, эндиликда маҳаллий аҳолининг қўллаб қувватлашисиз ҳеч қачон чиқиндихона қурмайдиган бўлишган. Шу билан биргаликада чиқиндихона қурмаслик қарори илмий эмас, сиёсий бўлганлигини таъкидлашган.\nБода (Boda) қишлоғи ядровий чиқиндилар учун навбатдаги майдонча\nЎша прессконференция давомида ҳукумат Бода қишлоғи ёнида унинг узоқ муддатли чиқиндилар учун яроқлилига юзасидан янги тадқиқотлар бошлаганлиги ҳақида эълон қилинган.\nБундан ташқари, Эфолудан бир неча километр нарида Батаапати (Bátaapáti)да қисқа муддатли репозиторий қурилган. Иншоот 2012 йилда расман очилган.\nШунга қарамай Батаапатининг қурилиши ҳам бахсли бўлган. Энергетика масалалари билан шуғулланадиган Энергиклаб (Energiaklub) нодавлат ташкилоти Келажак авлод Омбудсменини 2008 йилда Батаапати қурилишига эътибор қаратишини сўради.\nЭнергиклаб директори Эстер Матиас (Eszter Mátyás) нинг айтишича омбудсман Батаапатининг лицензиялаштириш жароёнида қонун бузилишларни топган, мансабдорлар бир неча маротаба ноқонуний рухсатномалар беришган. Бундан ташқари ядровий чиқиндилар солинган бочкалар объектда, унинг геологик яроқлилиги текширилмай ва ер ости омборхоналар қурилмай туриб жойлаштирилган.\nМатиаснинг айтишича Энергиклаб Бодада нима кечаётганлигини диққат билан ўрганиб боради. Хатар анча юқори, чунки шу пайтгача Венгрия фаққатгина паст ва ўрта даражадаги ядровий чиқиндилар учун репозиторийлар қурган.\nБодада режалаштирилаётган иншоот юқори даражали радиоактив материаллар, жумладан Пакш АЭСи ва кейинчалик Пакш2 реакторининг ишлатилган ёқилғиси учун узоқ муддатли репозитарийга айлантирилади.\nМазкур мақола, Эстер Катус (Eszter Katus) томонидан тайёрланган бўлиб инглиз тилига Анита Комевес (Anita Kőműves) томонидан ўгирилган ва Atlatzo.hu томонидан Энергиклаб  билан ҳамкорликда уларнинг Венгриядаги энергетика масалалари юзасидан олиб борилган қўшма тадқиқотлари қисми сифатидан тайёрланган. Компания ҳақида маълумот Opten томонидан тақдим қилинган.\nURL to article: https://uz.globalvoices.org/2019/07/14/115/\n Венгриянинг Бода қишлоғи яқинида: https://www.energiaklub.hu/en/news/alpha-beta-gamma-yes-4675\n Венгрия учун Пакш АЭСи: https://en.wikipedia.org/wiki/Paks_Nuclear_Power_Plant\n яна бир бошқаси Пюшпёкзилягеда (Püspökszilágy) бугунги кунга қадар фаолият юритмоқда: https://english.atlatszo.hu/2019/02/27/tritium-leak-and-waste-packaged-in-plastic-bags-questions-about-the-nuclear-cemetery/


2015 йилнинг энг катта автомобиль бозорлари аниқланди » Скачать музыку бесплатно новинки музыки 2016-2017\nКомментариев: 0 Просмотров: 1 013 Дата: 26-01-2016, 05:17 2015 йил давомида дунё автомобиль компаниялари 90 млн автомобилни сотишга эришди. “Автостат” агентлиги focus2move порталига таяниб ушбу маълумотни келтирди. Транспорт воситаларининг энг кўп сотилиши бўйича Хитой барчадан олдинда. Осмоности ўлкасида 25 млн автомобиль харидорига етиб борган (+6 фоизлик ўсиш). Дунё бозоридаги Хитойнинг ҳиссаси 28 фоизга тенг. Рўйхатнинг иккинчи поғонасида – АҚШ. Ўтган йилда 17,5 млн автомобиль сотилган. Бу 2014 йилга нисбатан 5,7 фоиз ортиқ натижадир. 5 млн автомобиль сотилганлиги билан Япония учликка якун ясайди (-7,9 фоиз). Кейинги ўринда Европадаги энг катта автобозор соҳиби Германия турибди. Немис автомобилсозлари 3,2 млн автомобиль сотишган (+5,6 фоиз). Бешинчи ўринда 2,78 млн автомобиль сотилганлиги билан Ҳиндистон 8,7 фоиз ўсишга эришган. Рўйхатнинг кейинги ўринларида: Буюк Британия (2,63 млн дона, +6,3%), Бразилия (2,48 млн дона, -25,6%), Франция (1,92 млн дона, +6,8%), Канада (1,9 млн дона, +2,6%), Жанубий Корея (1,82 млн дона, +13,1%). Ўн бешликдаги мамлакатлар ичида Япония, Бразилия ва Россиядан ташқари барчасида ўсиш қайд этилган. - деб хабар бермоқда Carzone.uz нашри.


«Барселона» трансфер сиёсатидаги 4 хато\n13:30 / 03.09.2017\nФото: Барселона матбуот хизмати\n«Барселона» ёзги трансферларда инқирозли ҳолатга тушди. Жамоани асосий етакчилардан бири Неймар тарк этди, унинг ўрни тўлдирилмади, раҳбариятнинг қарорларидан норози бўлган бошқа етакчи футболчилар, Лионель Месси ва Андрес Иньеста ҳам кетиш тараддудига тушишган. Жамоа мухлислари эса раҳбариятдан, айниқса, Бартомеуга норозилик билдириб, унга қарши петиция бошлаган.\nШартномасига «атиги» 222 миллион товон пули ёзилган юлдуз футболчига бўлган муносабатнинг шунга мос бўлмагани муаммони келтириб чиқарди. «Барселона» бу пулга бошқа Неймарни сотиб ололмайди. Клубнинг ушбу трансферга бўлган қараши, ўзини тутишидан бемалол билиш мумкинки, каталонияликлар Неймарни қўйиб юборишни асло исташмаган.\n«Барселона» футболчи билан музокаралар олиб бориши, янги шартнома тузиши мумкин эди. Неймарнинг фонида «Реал»нинг Гарет Бэйлни қандай қилиб ҳали ҳам ушлаб тура олаётганига таҳсинлар ўқиш мумкин. (Бэйл худди Неймар каби, бошқа юлдузлар соясида қоляпти, бунинг устига Мадридда унга нисбатан салбий муносабатлар жуда кўп, Бэйлда захирада ўтириб қолиш хавфи бор - аммо барибир «Реал» уни жамоада қолишга кўндиришнинг уддасидан чиқа оляпти).\nЁки вазият қўлга олиниши ва ушбу трансфер ёрдамида фойдали келишувларга эришиш мумкин эди. Масалан, Марко Вератти. «Барселона» ушбу футболчига анчадан бери қизиқиб келади. Уни ёки Ди Марияни, балки икковини Неймарнинг трансферига жалб этиб, клуб бу трансфердан юта оларди. Шунчаки, Неймарни бироз сабр қилишга ундаш ва вазият ҳокимига айланиб, ўз манфаатларини илгари суриш лозим эди холос. Ёки трансфернинг эълон қилинишини кечиктириш орқали, Неймарнинг ўрнини босадиган номзодлар трансфери устида ишлаш учун вақт қўлга киритиш ҳам мумкин эди. Неймар кетиб бўлгач, клубда катта пул борлигини ва Неймарнинг ўрнига барибир футболчи сотиб олишга мажбур эканини билган ҳолда, клублар жуда катта нархлар қўя бошлашди.\nҚайсидир паллада клуб вазиятни қўлдан чиқарди ва фақат пул билан қолиб кетди. Бу воқеа клубнинг имижига таъсир кўрсатди ва ожиз бошқарув сифатида футбол оламида намоён бўлди. «Барселона»га ўтишни истаётган Вераттининг Парижда қолишга қарор бериши ҳам айнан Неймарнинг трансферидаги томонларнинг амбицияси аҳамият касб этди. Қайсидир нуқтада Париж клуби «Барселона»дан қудратлироқ кўриниб қолгандек эди гўё...\nТОР ДОИРА БИЛАН ЧЕКЛАНИШ\nКлуб Неймарнинг кетиши ҳамоно, ўз мақсадини ошкор қилди - Усмон Дембеле ва Филип Коутиньо. Дембеленинг трансфери бир ойга чўзилди, Коутиньо эса, оқибатда «Ливерпуль»да қоладиган бўлди.\nБиласизми, бундай узоқ музокарали трансферларни кўп кузатамиз. Фарқ шундаки, аксарият ҳолларда ҳар икки клуб бир бири томон қадам ташлаган, фақат нархларни келишиш қолган бўлади холос. Бир тараф нархни тушириш, иккинчи тараф эса, ўз истаганини олиш учун баъзида вақтни чўзишади. Бэйл трансферини эсласак, икки ойга чўзилганди. «Тоттенҳэм» футболчини сотишга рози бўлган ва ўз нархини қўйган. «Реал» уэльслик футболчи билан келишиб олган бўлса-да, сўнгги кунни, футболчининг нархи пасайишини кутди. Инглизлар Бэйл ўрнини тўлдириш учун ўйинчилар сотиб олишда, «Реал» эса Бэйлга йўл очиш учун футболчиларни сотишда давом этаверди. Зиддият фақат пулнинг қанчалигида қолган эди холос, жудаям «пожар» бўлиб қолганда, томонлардан бири ўша маълум суммага рози бўлиши мумкинлигидан хотиржамлик ҳукм сурарди.\nМана шу тарафдан Коутиньонинг ҳам, Дембеленинг ҳам трансфери хавфли эди - яъни сотувчи клублар «Барселона» томон қадам ташламагандилар. Сотишни истамаётгандилар. Коутиньо билан бўлганидек, сўнгги дақиқада вазият тескари кетиб қолиш эътимоли сақланиб қолаётганди.\n«Барселона» бу факторни эътиборга қолган ҳолда, фақат мана шу икки футболчи билан чекланмасдан, бир неча йўналишда иш олиб бориши мақсадга мувофиқ эди. Эден Азар, Давид Силва, Анхел Ди Мария, Месут Ўзил ёки яна бошқа футболчилар устида ҳам ишлашга ким халақит берди? Санчесни Венгер рақобатчи клубларга беришни истамагани учун олиб қолдилар, у ҳам бемалол «Барселона»га қўйиб юборилиши мумкин бўлган, менимча. Сўнгги куни «Барселона» харидор бўлган Томас Лемар учун бир ой олдин 50-60 миллион устида савдолашилгани эсингиздадир? Фақат Бакойоконинг сотилиши «Монако»нинг футболчини сотиш фикридан қайтарди ва нарх ошиб кетди. Яъни, «Барселона» ўз вақтида бошқа вариантлар устида ҳам ишлаши тақозо этиларди.\nИнглиз клублари, «Бавария» ва «ПСЖ» сўнгги йилларда бир қатор йирик трансферларни амалга оширдилар. Ўша трансферларга эътибор беринг - аксарият ҳолларда, ҳар томонлар бундай рози, келишувлар ижобий руҳда амалга оширилган.\n«Барселона»нинг ушбу даричадаги барча нишонлари - Коутиньо, Дембеле ва Вератти жанжалли тус олганига алоҳида эътибор қаратиш мумкин. Буларнинг барчасида қандайдир жанжалли ҳолат юзага келди. Қарши клуб билан самимий музокаралар столига ўтириш, керак бўлганда, клубнинг буюклиги ва бадавлатлигини илгари сурган ҳолда, ташаббусга эришиш ва тезда ҳал қилиш мумкин бўлган вазиятларда ҳам, агентлар билан яширин келишувлар, футболчиларни ўз клубига қарши қўйиш каби нотўғри усуллар қўлланди. Бу эса, футболчига эгалик қилаётган клубларнинг бадтар жаҳлини чиқарди ва футболчини сотмасликни принципиал аҳамиятга олиб чиқди. Нормал музокараларда Коутиньо ҳам, Вератти ҳам бемалол «Барселона» либосини кийишлари мумкин эди, назаримда.\nНеймарнинг ўрнига футболчи олиб келиш мана шундай шошилинч кўриниш олганинининг сабаби бор. «Барселона» сўнгги йилларда дунёдаги энг кучли тўрт ҳужумчидан учтасинининг эгаси экани, қайсидир маънода жамоа зарарига ҳам ишлади. Мана шу йилларда келажаги порлоқ бўлган ёш юлдузларни клубга олиб келиш қийинлашиб кетди. Сабаби футболчилар барибир «Барселона»да асосий таркиб учун курашиш имконсиз эканини билиб туришарди. (Мисол учун, ўша Усмон Дембеле билан ҳам клуб қизиққан, аммо Дембеле «Боруссия»ни танлаб, бир йил олдин атиги 15 миллионга немис клубига ўтган)\nНатижада, клуб сўнгги 3 йилдаги трансферлар билан мақтана олмайди. Менимча, «План Б» учун захирада ўтиришга рози бўладиган ўртача, амбицияси пастроқ футболчиларни йиғиш ўрнига, қисқа муддатли лойиҳаларга қўл урилса бўларди. Марио Гомес, Робин ван Перси, Златан Ибраҳимович ва бошқа бир нечта вариантлар борки, юлдуз мақомидаги тажрибали футболчилар қисқа муддатли шартномалар билан келиб, жамоанинг аниқ муаммосини еча олишар, захирада ўтиришга ҳам рози бўлишар эди. Ўз вақтида «Барселона» бундай ечимларга кўп бор мурожаат қилган - Хенрик Ларссон ёки Тьерри Анрини эсланг.\nҲозирда Пабло Алкасер, Арда Турон, Томас Фермален, Денис Суарес, Андре Гомиш каби нотўғри бўлиб чиққан трансфер қурбонлари кўп. Бу вазиятда нафақат футболчилар, клубнинг ўзи ҳам «қурбон» бўлиб қолмоқда. Афсуски, клуб бу йўналишда ҳам кўнгилдагидек иш олиб боролмади ва ортиқча футболчиларнинг ҳеч бўлмаса, ижара шартномалари асосида қутулишнинг уддасидан чиқа олмаяпти. Бу ҳам клубда ортиқча «багаж»га айланиб қолаётгани, трансфер сиёсатини чалғитаётгани табиий ҳол.


Таҳдидларга қарши Ҳарбий денгиз флоти ва мудофаа технологияларини ривожлантиришни жадаллаштириш - Parstoday\nИнқилобнинг иккинчи қадамида ишлаб чиқаришни жадаллаштириш (4-қисм, 2-боб)\nноябр 16, 2020 18:41 Asia/Tashkent\nЭрон дунёдаги энг муҳим географик муҳитлардан бири бўлган минтақада жойлашган. Ушбу минтақа мафкуравий, тарихий, маданий, цивилизация ва иқтисодий ўлчовларда катта аҳамиятга эга. Бу нозик географияда ижтимоий-сиёсий ва иқтисодий ҳаётнинг давом этиши доимий хавфсизликни таъминлашга ва кучли мудофаа қудратининг мавжудлигига боғлиқ. Шунга кўра, Эрон Ислом Жумҳурияти мустақил ва самарали ҳокимиятга эга бўлиш учун ўзининг миллий манфаатлари ва хавфсизлигини таъминлашга интилади.Мамлакат саккиз йиллик урушдан бери мавжуд бўлган барча чекловлар ва санксияларга қарамай ўзини ҳимоя қилиш учун маҳаллий тажриба ва билимлардан фойдаланган ҳолда жуда муҳим ютуқларга эришиши мумкинлигини исботлади.\nБугунги кунда Эрон денгиз кучлари Форс кўрфази қирғоқларида қудратли мавқеини сақлаб қолиш учун денгиз уруши соҳасида замонавий техника ва қуроллардан фойдаланиш имкониятига эга. У Форс кўрфази, Уммон денгизи, Ҳинд океанигача ва қаерда бўлса ҳам халқаро сувларда хавфсизликка эҳтиёж туғилса ҳозир бӯлиши мумкин ва шу мақсадда ўз мавқеи ва ролини стратегик куч даражасига кўтарган.\nЭрон мудофаа саноати, қурол-яроқ ва географик санксиялар ҳамда Форс кўрфази минтақасининг жуда ўзига хос шароитлари каби сабабларга кўра, сувости кемалари қуриш лойиҳаларини энг енгил моделлардан бошлади ва ҳозирда бу қобилият 600 тоннагача, ушбу турдаги сувости кемаларининг сўнгги вазн тоифасигача етиб келди.\nЭрон денгиз мудофааси соҳасида сезиларли ютуқларга эришди. Ҳар бири алоҳида имконият ва хусусиятларга эга бӯлган Ғадир ва Фотеҳ маҳаллий сувости кемаларини қуриш, ушбу ютуқлар сирасига киради.\n"Наҳанг"(Кит) маҳаллий билим ва Мудофаа вазирлиги иштирокида амалга оширилган биринчи лойиҳа бўлиб, уни қуриш пайти қӯлга киритилган тажриба натижаси ӯлароқ "Ғадир" сувости кемаси ишлаб чиқариш линияси йӯлга қўйилди. Бу сувости кемалари, махсус тарроҳлиги сабабли Форс кўрфази минтақаси учун жуда мос келади ва денгиз кучларига юқори операцион қобилият бағишлайди. Албатта, бундай сувости кемаларини ишлаб чиқаришда Уммон денгизининг ӯзига хос шарт-шароитлари ҳам назарга олинган.Бу сувости кемаси денгиз тубида ҳам жойлашиши мумкин ва бу ҳолатда радар тизимлари уни кузатиб боришга қодир эмас.\nАйни пайтда Эрон ушбу сувости кемаларини фаол равишда қурадиган ва ишлатадиган дунёдаги кам сонли мамлакатлардан биридир. Жанубий Корея, Хитой, Италия ва Германия каби мамлакатларда енгил сувости кемаларининг турли хиллари мавжуд.\nФорс кўрфази минтақаси, кичик ва асосан саёз сув зонаси сифатида, аксарият сувости кемалари, ҳатто оддий оғирликдаги электрон дизел турлари учун ҳам катта муаммо ҳисобланади. Асосан, ушбу ҳудуд сув ости манёврларида кичик ва енгил сувости кемалари асқотади. Бундай кемаларда топшириқлар кам харажатлар ва, албатта, кам сонли экипаж билан амалга оширилиши мумкин. Қанотли ракета ҳамда торпедани учириш қобилияти Эрон денгиз кучларининг ушбу соҳадаги жанговар қобилиятини оширганлиги натижасидир.\nДенгиз жангларида сувости кемаларининг ҳал қилувчи роли, душмандан яшириниш ва замонавий қурол-яроғлар билан жиҳозланишдаги юқори қобилияти бугунги кунда ушбу кемаларни стратегик қуролга айлантирди. Бундай қуролларнинг оз қисми ҳам уруш пайтида самарали тўхтатувчи ролини ўйнаши мумкин.\nШу нуқтаи назардан, эронлик мутахассислар Фотеҳ маҳаллий сувости кемасининг дизайнини қирғоқ мудофаасининг юқори эҳтиёжларини қондириш учун кун тартибига қўйдилар. Ушбу сувости кемаси операцион хусусиятлари жиҳатидан Ғадирдан анча устундир ва одатдагидек 200 метр чуқурликда ҳаракатланиш қобилиятига эга ва унга мос бўлган максимал чуқурлик 250 метрни ташкил этади. "Фотеҳ" 35 кун давомида сув остида бемалол юриши мумкин. Фотеҳ сувости кемасининг муҳим хусусияти: у сув остидан туриб кемага қарши қанотли ракеталарни отиш қудратига эга .\nФотеҳ маҳаллий сувости кемаси\nБу борада Эроннинг яна бир муҳим қадами янада кӯпроқ қурол-яроқ элтиш ва узоқ масофада амалиёт ӯтказиш қобилиятига эга бӯлган оғир сувости кемасини қуришга уриниш бўлди.\nБеъсат сувости кемасининг лойиҳаси ана шу эҳтиёжни қондиришга қаратилган. Беъсат оғирлиги ва таббийки, каттароқ ўлчами туфайли тобора кўпроқ турли хил қуролларни олиб юриш имкониятига эга бўлади.\nБеъсат юқори жанговар қобилиятига эга бўлиб, эҳтимолий жанг пайти душманга денгиз сатҳида, қирғоқда ва сув остида таъсирли зарба бериш учун қулайдир.\nСўнгги ўттиз йил давомида минтақага юклатилган можаролар ва урушлар тажрибаси шуни кўрсатдики, ҳар қандай хавфсизлик минтақадаги барча мамлакатларга зарар келтиради. Форс кўрфазидаги хавфсизлик бу нуқтаи назардан нозик ва стратегик жойлашуви туфайли икки баравар муҳимдир. Шу сабабли замонавий қурол-яроқ ва технологиялар билан жиҳозланган Эрон ҳарбий денгиз кучлари Уммон денгизидан Ҳинд океанигача ва халқаро сувларнинг қаерида тинчлик ӯрнатишга эҳтиёж сезилса, ӯша ерда ҳозир бӯлиш ва амалиёт ӯтказиш қудратига эга.\nЭрон ҳарбий-денгиз кучлари Форс кўрфазидаги хавфсизликни матонат билан ҳимоя қилади ва таҳдидларга қарши курашиш руҳиясида доимо тайёрдир. У бу имкониятларини ҳудудий ва ӯз ҳудудларидан ташқаридаги сувлар хавфсизлигини ошириш соҳасида намойиш этган.\nИсломий Инқилоб соқчилар корпусининг бош қўмондони генерал Ҳусейн Саломи Эрон ўзининг мудофаа қудратини анчайин кенгайтирмоқчи эканлигини таъкидлаб, деди: Исломий Инқилоб соқчилар корпуси ҳарбий-денгиз кучлари олдида ӯзининг мудофаа қудратини мустақиллик ва ҳудудий яхлитликни ва денгиз манфаатларини ишончли ҳимоя қилиш ҳамда душманни узоқларгача таъқиб қилиш ва йўқ қилишга эришишга қадар ривожлантириш вазифаси турибди.\nШимолий Ҳинд океанидаги дунёнинг тўртта иқтисодий йўналишида Эрон денгиз флотининг мавжудлиги ва Атлантика океанида денгиз миссияларининг бажарилиши мамлакатнинг денгиз соҳасида улкан имкониятларга эришганлигидан далолат беради. Эрон Мудофаа Доктринаси доирасидаги ушбу қобилиятларнинг аҳамияти урушнинг олдини олишга қаратилгандир.


Диққат! Академик лицейларга кириш тест синовлари 30 август куни ўтказилади — Sof.uz\nДиққат! Академик лицейларга кириш тест синовлари 30 август куни ўтказилади\n29.08 13:42 37 Илм-фан\nОлий ва ўрта махсус таълим вазирлигининг хабар беришича, 2021-2022-ўқув йили учун Академик лицейларга кириш тест синовлари 2021 йил 30 август куни 2 сменада ўтказилади.\nБунда тест синовлари:\n1-сменада 08:00 дан 09:40 га қадар;\n2-сменада 18:00 дан 19:40 га қадар бўлиб ўтади.\nТест синовлари таълим йўналишига мос 2 та фан ва интеллектуал қобилият даражаси (IQ) ни аниқлаш бўйича ўтказилади.\nБунда талабгорларга ҳар бир фандан 20 тадан жами 60 та тест топшириғи ва уларни бажариш учун жавоблар варақасини тўлдириш билан бирга 1 соату 40 дақиқа вақт ажратилади.\nТест синовларида тўплаш мумкин бўлган максимал балл – 146 балл бўлиб, таълим йўналишига мос фанлар бўйича ҳар бир тўғри жавоб учун 3,1 баллдан (жами 124 балл), интеллектуал қобилият даражаси (IQ) ни аниқлаш бўйича эса 1,1 баллдан (жами 22 балл) берилади.\nТалабгорлар тест синовида иштирок этиш учун рухсатномани 29 август куни 09:00 дан бошлаб Олий ва ўрта махсус таълим вазирлигининг litsey.edu.uz сайтидан ва академик лицейлардан олишлари мумкин бўлади.\nТалабгорлардан тест синови ўтказиладиган ҳудудга белгиланган вақтдан камида 1 соат олдин шахсини тасдиқловчи ҳужжат ва тест синовида иштирок этиш учун рухсатнома билан келишлари сўралади.


Шаҳрисабз шаҳри ва Яккабоғ, Китоб туманларидаги сайлов участкалари муҳим сиёсий тадбирга қай даражада тайёр? - Халқ сўзи\n17:24 21 Октябр 2021 Жамият\nФото: Фахриддин Бозоров / Халқ сўзи\n13-Қашқадарё округ сайлов комиссияси фаолияти ва у ердаги шароитлар билан яқиндан танишган журналист ва блогерлар Шаҳрисабз шаҳри, Яккабоғ ҳамда Китоб туманларидаги қатор сайлов участкаларида бўлди.\nЯккабоғ туманидаги 23-мактаб биносида жойлашган 931-сайлов участкасида 2 минг 560 нафар сайловчи овоз беришда иштирок этиши кутилмоқда. Улардан 83 нафарини сайловда илк бор қатнашадиган ёшлар ташкил қилади. Шаҳрисабз шаҳридаги “Темурийлар мактаби” академик лицейида жойлашган 110-сайлов участкасида Тутзор ва Тепарлик маҳаллаларида истиқомат қилувчи 2049 нафар сайловчи овоз беради ва сайлов участкаси миллий сайлов қонунчилиги асосида жиҳозланган, сайловчиларга қулайлик яратиш мақсадида бу ерда инфокиосклар ўрнатилган бўлиб, унга Ўзбекистон Республикаси Президенти сайловига оид барча маълумотлар аудио ва видео форматда, сурдо таржимаси билан жойлаштирилгани таҳсинга сазовор.\nПресс-турда ОАВ вакилларига Шаҳрисабз шаҳридаги 36 та сайлов участкасида муҳим сиёсий жараёнга кўрилган тайёргарлик хусусида атрофлича маълумотлар берилди. Унга кўра, Ўзбекистон Республикаси Президенти сайловида шаҳардаги сайлов участкаларида 72 минг 521 нафар сайловчи ўзлари муносиб топган номзодга овоз бериши кутилмоқда. 14-19 октябрь кунларида уларнинг 435 нафари муддатидан олдин овоз берди.\nШаҳрисабз шаҳридан сўнг Китоб туманига йўл олган тадбир иштирокчилари 483-сайлов участкасини кўздан кечирдилар.\nҚашқадарё вилоятида шу йил 24 октябрь куни бўлиб ўтадиган Президентлик сайловида қатнашадиган 1 миллион 868 минг 185 нафар сайловчининг 143 минг нафардан зиёдини илк бор овоз берадиган йигит-қизлар ташкил этади.


UzDaily.uz: Беҳзод Юлдошев Фанлар академиясининг президенти этиб сайланди \nБеҳзод Юлдошев Фанлар академиясининг президенти этиб сайланди\n2017-й. 11-январь 12:40\nТошкент, Ўзбекистон (UzDaily.uz) -- 2017-йилнинг 10-январь куни Ўзбекистон Республикаси Фанлар академиясида Фанлар академиясининг президентини сайлашга бағишланган умумий мажлис бўлиб ўтди. Мажлисда Фанлар академияси академиклари, директорлар кенгаши аъзолари иштирок этдилар.\nСўнгги йилларда Фанлар академияси олимлари бир қатор ютуқларни қўлга киритдилар. Табиий фанларнинг асосий соҳалари – астрономия, физика, математика, кимё, биология, фармацевтика, геология, сейсмология ва бошқа жабҳаларда жаҳон миқёсида тан олинган натижаларга эришилди.\nИқтисодиётнинг минерал-хомашё ресурсларини чиқиндисиз ва самарали қайта ишлаш, қуёш энергетикаси ва қайта тикланадиган энергия манбаларидан фойдаланиш, ахборот-коммуникация технологиялари, кимё ва биотехнология, қишлоқ хўжалиги экинлари генетикаси ва селекцияси, экология, фармацевтика, тиббий диагностика каби ҳаётий муҳим тармоқларида маҳаллий инновацион технологияларни ишлаб чиқиш ва жорий этиш ишлари амалга оширилмоқда.\nЮртимизнинг йирик кимё ва нефть-кимё корхоналарида ишлаб чиқариш маҳаллий инновацион технологиялар асосида ташкил этилди. Натижада 2006-2015-йиллар мобайнида импорт ўрнини босадиган маҳсулотларни ишлаб чиқариш имконияти пайдо бўлди (ўғит, дефолиантлар, ўсиш стимуляторлари, юқори сифатли авиация ёқилғиси ва бошқалар).\nДунёда биринчи бўлиб ген-нокаут технологияси ёрдамида пахтанинг бир қатор фойдали хусусиятларга эга бўлган ноёб трансген нави (“Порлоқ” серияси) яратилгани республикамиз пахтачилигидаги энг йирик илмий ютуқ бўлди.\nФундаментал тадқиқотларни ҳар томонлама қўллаб-қувватлаш давлатнинг муҳим вазифаларидан бири эканлиги таъкидланди. Ҳозирги пайтда Фанлар академияси ва илм-фан тармоқларини ривожлантиришга қаратилган концепция ишлаб чиқилмоқда.\nСўзга чиққан академиклар М.С.Салоҳиддинов, С.Ш.Рашидова, Р.А.Зоҳидов, Б.М.Беглов, Б.А.Назаров, А.А.Асқаров, Н.Р.Юсупбеков, А.А.Абдуллаэв, профессор Ш.А.Эгамбердиэв Ўзбекистон раҳбарияти ва ҳукумати томонидан мамлакатимиз илм-фани ривожига алоҳида эътибор қаратилаётганини таъкидлаш баробарида академик фан олдида турган бир қатор долзарб масалаларни белгилаб олишди. Шунингдек, улар Ўзбекистон Республикаси Фанлар академияси президентлигига сайлаш учун академик Б.С.Юлдошевнинг номзодини қўллаб-қувватлашди.


Грозний масжиди нега танловдан олиб ташланди? - BBC News O'zbek\nГрозний масжиди нега танловдан олиб ташланди?\nЧеченистон Президенти Рамзан Қодиров sms-хабар юбориб танловда қатнашган кишиларнинг овозлари рўйхатга олинмаётганидан ғазабга келган ва Россия рамзини аниқлаш учун ўтказилаётган танловдан Грозний масжидини олиб ташланиши ҳақида эълон қилган.\nРоссияда 25 мартдан 29 августгача "Россия 10" деган танловнинг иккита тури ўтказилган.\nБу танловнинг мақсади мамлакатдаги энг яхши меъморий, табиий ва маданий ёдгорликни аниқлаш бўлган.\nКонкурснинг 1-турида 700 жўғрофий, тарихий ва архитектура ёдгорлиги орасидан Россиянинг ҳар бир федерал округидан биттадан иншоотни олишга қарор қилинган.\nВа ушбу танлов веб-сайтида иккинчи тур якунлари эълон қилинган.\n"Россия 10" веб-сайтига кўра, жами 145 977 634 та овоз берилган.\nШундан Москва вилоятидаги Коломенский кремли учун 38 603 629 овоз берилгани ва шунинг учун биринчи ўринни эгаллагани айтилган.\nГрозний шаҳридаги Аҳмад Қодиров номидаги "Чеченистон юраги" деб номланган масжид учун 38 200 249 та овоз берилгани хабар қилинган.\nЧеченистон Президенти Рамзан Қодиров эълон қилишича, sms-овоз беришнинг охирги соатларидан овозлар ҳисобга олинмай қолган.\n29 август куни "соат 19 дан бошлаб Чеченистоннинг ўн минглаб ва юз минглаб аҳолиси "Чеченистон юраги" учун овоз беришаяпти, лекин улар инобатга олинмаяпти", деб ёзган Рамзан Қодиров.\nУ Россия мобил алоқа ширкатлари "МегаФон" ва "Билайн"ни қаллобликда айблаган.\n"23 август куни биз тўрт миллиондан ортиқ овоз йўллаган эдик, ўшанда ҳеч қандай муаммо бўлмаган эди. Шунинг учун буни биз очиқдан-очиқ қаллоблик деб ҳисоблаймиз. Буни биз "Чеченистон юраги"нинг биринчи ўринни эгаллашига йўл қўймаслик мақсадидаги сунъий тўсиқдан бошқа нарса эмас, деб ҳисоблаймиз", деб ёзган Рамзан Қодиров.\nБунга жавобан россиялик блоггерлар Чеченистоннинг аҳолиси 1 миллион 200 минг кишини ташкил этиши ҳақида ёзганлар.\nРамзан Қодиров айтишича, чеченистонлик депутатлар прокуратура ва Россия тергов қўмитасига шикоят қилиб, мобил алоқа ширкатларининг фаолиятини текширишни талаб қиладилар деб айтган.\n"МегаФон" ва "Билайн" эса танлов учун юборилаётган sms-овозлар бирор бир тўсиқсиз танлов ташкилотчиларига етказилаётганини айтганлар, муаммо танлов ташкилотчилари контент-провайдерида бўлиши мумкинлигини айтганлар.\nГрозний шаҳрида қурилган масжид кўп овоз тўплаётгани рус тилидаги интернет оламида қизғин баҳсларни келтириб чиқарган, масжиднинг Россия рамзига айланишига йўл қўймаслик мақсадидаги чақириқлар ҳам янграган.\nБи-би-сига Чеченистон раҳбарияти одамларни масжид учун овоз беришга сафарбар этаётгани ҳақида мактуб келиб тушган.\nМактубга кўра, Чеченистондаги барча вазирликлар олдига ҳар бир ходимнинг фаол овоз беришини таъминлаш талаби қўйилган.\nАйрим одамларга юборган sms-хабарининг пули қайтариб берилиши ваъда қилинган.\nУшбу хабар юзасидан Би-би-си Рус хизмати Грозний шаҳри мэриясига қўнғироқ қилган.\nТелефон гўшагини олган ходим бироз муҳокамадан кейин гўшакни қўйиб қўйган.\n"Россия 10" танловининг учинчи тури 1 сентябрдан бошланиши хабар қилинган.\nДепардье 'қасоскор чечен отаси ролини ўйнайди'\n“Хьюман Райтс Вотч” Ҳилари Суонк ва Жан Клод Ван Дамни танқид қилди


Тошкентда янги масжид\nЯнги масжид биносига биринчи ғишт қўйилди\nЖорий йилнинг 2 декабрь куни Тошкент шаҳрининг Файзиобод маҳалласида жойлашган “Валихўжа ўғли Норхўжа” жоме масжидининг янгидан қурилиши режалаштирилган биноси учун биринчи ғишт қўйилди. Тадбирда Ўзбекистон мусулмонлари идораси раиси, муфтий Усмонхон Алимов, мутасадди ташкилотлар вакиллари, масжид ташаббускорлари ва маҳалла фаоллари қатнашди.\n“Валихўжа ўғли Норхўжа” жоме масжиди дастлаб 1962 йилда қурилган. Собиқ иттифоқ даврида масжид деярли фаолият юритмаган. Мустақиллигимизнинг илк йиллари - 1991-1992 йилларда Файзиобод маҳалласида истиқомат қилган Валихўжа ўғли Норхўжа ҳожининг хайрли ташаббуси ҳамда маҳалла аҳли ва фаоллари иштирокида ҳашар йўли билан қайта тикланиб, таъмирланган. 1997-йилда масжидга “Валихўжа ўғли Норхўжа” жоме масжиди номи берилган. 1999-йилдан жоме масжид сифатида фаолият кўрсатмоқда.\nЎтган давр мобайнида масжид биноси эскирганлиги, бугунда таъмирталаб ҳолга келиб қолганлиги туфайли маҳалла аҳли эзгу ният билан масжидни қайта қуриш таклифини олға суришди. Бу хайрли ташаббус қуллаб қувватлангач, шу йилнинг Август ойида қайта қуриш ишлари бошлаб юборилган эди.


Mirabad Avenue'га ичкаридан нигоҳ: Alter Ego'нинг янги сонида бошқарувчи ... - UzNews.uz\n5 октября, 11:08 128 0\nАйнан Mirabad Avenue'да люкс брендларни жамлаган мамлакатнинг биринчи шопинг-авенюси жойлашган бўлади.\nРезиденция ташқи кўриниши кўриниши қуёш ботиши билан янада ёрқинроқ бўлади. Бугунги кунда барча 4 та блок фасад қисми интерактив ёритиш билан жиҳозланган.\nБутиклар, ресторанлар, салонлар ва шоурумлар пойтахтга янги жило беради, гавжум марказий кўчаларидан бирини Бешинчи Авеню билан бир хил даражага олиб чиқади.\nMirabad Avenue - пойтахт қоқ марказида жойлашган премиум кўчмас мулк.


Бош саҳифа Ўзбек шеъриятиЎзбек мумтоз шеъриятиАҳмад Табибий (1869-1911)\nАҳмад Табибий (тахаллуси; асл исмшарифи Аҳмад Али Муҳаммад ўғли, 1869—Хива—1911) — шоир, таржимон, табиб. Хива мадрасаларидан бирида ўқиган. Отасидан ва замонасининг машҳур табиби Яхшимуродбекдан табибликни ўрганган, Муҳаммад Раҳимхон II (Феруз) саройида табиблик қилган. Шеъриятда шуҳрат қозонган.\nФалак золики андоқ бордурур бир турпа айёра,\nКи ҳарким жуфт анга бўлса қилур албатта аввора.\nДемай яхши-ёмон токим гадоу шаҳ, чекарда тиғ,\nБу янглиғ кўрмади ҳеч кимса жаллоди ситамкора.\nНечук уммид этарсан меҳрибонлиғ расмин андоқким,\nНазар шаклига қилсанг холидур оқу, юзи қора.\nРиёзат бирла еткур нафсинга, ориф эсанг, таъдиб,\nКи ҳаргиз маърифатга бошламас йўл нафси аммора.\nХалойиқ кўнглига аччиғ сўзунг нишин етурмаким,\nҚабули марҳам этмас ҳеч бир важҳ ила бу ёра.\nТопилғай бу сифат гулким қилур кўнглунг писанд этмас,\nОчиб ибрат кўзин қилсанг жаҳон боғига наззора.\nАруси даҳр макридин, Табибий, эҳтиёт этким,\nСанинг(дек) нечани қайд ичра чекти ушбу маккора.\nБу оламда кишиким пок қалбу соф ботиндур,\nҲамиша фақр кунжида қаноат бирла сокиндур.\nБировким бўлмаса кўнглида они бешу кам фикри,\nТашовиши ҳаводис ваҳмидин албатта эминдур.\nҚочарсан таънадин гар ихтилот этсанг халойиқға,\nКи олам халқи яксар бир-бири ҳаққида тоиндур.\nНетонг гар кўрмаса роҳат юзини даҳр аро улким,\nЎзига пеша айлаб кизб атворини хойиндур.\nАгар одам эсанг оғритма одам кўнглини зинҳор,\nКи аҳли маърифат наздида каъба қалби мўъминдур.\nИлоҳий, гар Табибий ҳамроҳини қилмасанг тавфиқ,\nАнга азм айламоқ роҳи фано сори на мумкиндур.\nОламга боқсанг ҳосили бошдин-аёқ, кулфат эрур,\nБир роҳатннинг кейнида беҳадду сон меҳнат эрур.\nБир ошиқиким лаҳзаи топса висоли дилбарин,\nДоим ҳамул бечораға, сўнгра ғами фурқат эрур.\nҲар кимсаким коми дилин гар топса ондин ҳар нафас,\nОнинг насиби борҳо ҳирмон била ҳасрат эрур.\nЙўқдур жаҳонға зътимод ушбу жиҳатдин, эй кўнгул,\nҲаргиз Табибий кўнглинга келтурма фикри бешу кам,\nКим они севмас даҳр аро ҳар кимиким хушбахт эрур.\nГар ул ойнинг базми васлида бўлур ағёр жамъ,\nРашкдин бўлғуси жонимда ғаму озор жамъ.\nЭмдида жамъ айлайин хотир, нечукким айламиш\nИшвау, нозу, адоу, ғанжу, шева ёр жамъ.\nБир кеча, эй шўх, келким мақдаминг осориға.\nАйламишдур дидаи гирён дури шаҳвор жамъ.\nЙиғнамиш боғингни кўнглум ул сиФат шавқ ила ким.\nҲирс аҳли айлагайлар дирҳаму динор жамъ.\nБордурур юз фитна чун шарру фасоди боиси,\nДилда кина қилмағил, оқил эсанг, зинҳор жамъ.\nФазл жамъ эт лекин эл озоридин ғам емаким,\nТош егай бошға яғоч чун айлади асмор жамъ.\nҲар бири масъуд бир фарзанди дилбандинг эрур,\nЭй Табибий, айлагил жон борича ашъор жамъ.\nШўхлар гарчи жаҳонда бордурур асру малиҳ,\nБарчасидин лек эрур ул дилбари гулрў малиҳ.\nБошқа дилбар васли ичра шодлиғидин, эй пари,\nУл париваш ишқида чеккан манга қайғу малиҳ.\nТо тамошо қилмишам қаддин хиром эгкан чоғи,\nЙўқ кўзумга жилваи шамшод ила ножу малиҳ.\nБазм аро қайси малоҳат васфини айлайки ёр,\nНағмаи мутриб малиҳу, бодаи хушбў малиҳ.\nЛаълиға ваҳ не сифат кавсар бўлур монандким,\nОби ҳайвондек қачон бўлғусидур ҳар сув малиҳ.\nЧунки топмиш Лайлининг чашмига андак нисбати,\nКўринур Мажнунға ушбу важҳдин оҳу малиҳ.\nЗоҳид истар жаннату, мен ёр куйин борҳо,\nУл анга ширин эрур, лекин мангодур бу малиҳ.\nТарк ишқин не сифат қилғумки, анда бордурур\nҲусни дилкаш, зулфи сунбул, нутқи хуш, кулгу малиҳ.\nЭй Табибий, жаҳд эт бедор ўзинг қил ҳар саҳар,\nГарчи бордур кўзларингға ғафлату уйқу малиҳ.\nВаҳ не хуш ўлғуси дурур айлаб карам дилдор субҳ,\nГулшанда ичса сен била гар соғари саршор субҳ.\nЧун субҳ уйқуси эрур албатта накбат мужиби,\nҒафлатда ҳаргиз ётмағил оқил эсанг зинҳор субҳ.\nҲар неча қолсанг дарду ғам ичра паришон бўлмаким,\nНечунки шоми тийранинг боқсанг сўнгида бор субҳ.\nКўнглингга, эйким, истасанг андоза ишрат туз тараб\nДилдорнинг илгин тутуб сайр айлагил гулзор субҳ.\nСен ҳам, Табибий, уйқуға майл айламай олам аро,\nАйлаб мусаффо хотиринг қил фикрат-и ашъор субҳ.\nҚўлиға базм аро олғач муғанний ногиҳон ғижжак,\nБерур овози хуш бирла улус жисмиға жон ғижжак.\nНе тонг ғам кўҳини бир зарра кўзга илмаса ҳаргиз,\nКишиким айламиш огушида онинг макон ғижжак.\nАжаб йўқ бандаси бўлса рубобу, барботу, қонун\nТузулган чоғи мутриб илгида бир хушбаён ғижжак.\nМагар бир мутриби озодани ишқи асиридур,\nКи ҳар мажлисда сўз айлар, қилур асру фиғон ғижжак.\nАжам бирла Ҳижоз аҳлини бешак айлагай нола,\nТараннум қилғай «Ушшоқу», «Ироқу», «Исфаҳон» ғижжак.\nБу янглиғ ноласи таъсир қилмас эрди инсонға,\nФалак жавру жафосин чекмаса эрди ниҳон ғижжак.\nМуғанний, мунтазирдур нағмаи ғижжакка базм аҳли,\nТараҳҳум айлабон соз айла эмди бир замон ғижжак.\nХуш ул базмини анда тузсалар тасниф нафас ичра,\nБалобону, дафу, танбуру, чангу бастон ғижжак.\nТабибий топғусидур, дўстлар, файзи тараб беҳад\nҚўлиға базм аро олғач муғанний ногиҳон ғижжак.\nМакон этгач ўзига гар жинондек гулситон булбул,\nНетонг тинмай чекар субҳу масо оҳу фиғон булбул.\nЧаманда бор экан не-не сифат файзу сафо доим,\nХалойиқға қилур жонбахш ун бирла баён булбул.\nАнингдек қиссаи ишқ ўлди тул аҳбоб андоқким,\nЎқур ҳар шохида гул узра юз минг достон булбул.\nБуким дилкаш наволар чеккуси тинмай чаман ичра,\nЧаман файзини топмишдур магар беҳадду сон булбул.\nНетонг наззораи ҳуснинг манга жонбахш эса, эй шўх,\nКи гулга боқибон топғуси асру тоза жон булбул.\nҒанимат англағил булбулни, эй гул, нағмасин тун-кун,\nКи гулшан ичра сан-сан мезбону меҳмон булбул.\nНетонг жаҳл аҳли бирла тутмаса илм аҳли улфатким,\nҚачон зоғу зағон бирла бўлурлар ҳаммакон булбул.\nМени гўё қилурсан, ай парипайкар, юзунг очиб,\nКи очилғон гул, очғуси тараннумға забон булбул.\nИлоҳий, то баҳор айёми оламда бўлур ҳар йил,\nИлоҳий, токи бўлғусидур анда нағмахон булбул…\nТабибий даҳри дун андуҳи андоқ ом оламға,\nКи гул онинг жафосидин не эмин, не амон булбул.\nТутмағон бўлса манга назм ичра руҳи Жомий жом,\nНе учун суръат била дегум Навоийдек калом.\nҲофизи Шероздин файзи манга етмас эса,\nБас недин ашъоридин файзи манга етур мудом.\nСаъдийи ширин забондин топмаган бўлсам мадад,\nҲузн ила хушнудлиқни тенг нечун кўргум тамом.\nКўрмасам Мирзойи Бедил илтифотин, не учун,\nВақт аро сўз била назм айлагумдур интизом.\nБоқмас эрса ишқ ичра буки мастон шоҳ манга,\nСўз майидин бўлмас эрдим бу сифат масти мудом.\nРуҳи қудсий кимсага ким қилмас эрса тарбият,\nСўзига таъсир қайдин олгусидур субҳу шом.\nГар масиҳ анфосидин фируза ҳосил қилмаса,\nҚай Табиб ўлгуси ҳозиқ хастага, эй некном.\nТонг эрмас тўн кийиб ўлсамки йўқ бу қиш манга пўстин,\nАгарчи хотиримда жилвагардур борҳо пўстин.\nДемай пўстинниким ўзга либосим ҳам қолин эрмас,\nИлоҳий, қил манга айлаб карам эмди ато пўстин.\nАдамдин то келиб қилдим бу қишлоқ хонани маскан,\nКиярга топмадим умрим ўтуб ман бенаво пўстин.\nНе бахти шумдиндурким, манго етмас бириси ҳам,\nАгарчи беҳисобу ҳад эрур олам аро пўстин.\nСовуқдин гаҳ қочиб кирсам ичига қолтираб, қақшаб,\nТанимға парвариш қилғай эди мисли ано пўстин.\nАгар пўстин совуқда пўстдин эрмас эса, аҳбоб,\nНедин қишда талаб айлар фақиру ағниё пўстин.\nҚиш ичра иккимизга борҳо мақсад эрур буким,\nОтамға орзу чакман, мангадур муддао пўстин.\nБу қиш ичра тараҳҳум айлабон мискин Табибийнинг\nТани урёниға бергай худо чакман ва ё пўстин.\nНе хушдур фасли гул боғ ичра бир зебо санам бўлса,\nАнинг ёнида нўш айларга гулгун жоми жам бўлса.\nТутуб гулчеҳра соқийлар бу базм ичра паё-пай жом,\nАлардин ҳам нишоти айш ҳосил дамбадам бўлса.\nЎқуб яхши ғазаллар неча хуш овоз ҳофизлар,\nМуғанний ҳам бу суҳбат ичра машғули нағам бўлса.\nПариваш дилраболардин олиб бирдам канору бўс,\nАларнинг ҳам иши ушшоқ хайлиға карам бўлса.\nГаҳи бўйнига солиб қўл, гаҳи лаълин қилиб бўса,\nАнингдек лутфидин ишқ аҳлига рафъи алам бўлса.\nМуяссар бўлса туз суҳбат бу навъ аҳбоб ила доим,\nКи мундоқ базм маҳв айлар кўнгул ичра не ғам бўлса.\nАгарчи мажлис ичра ҳам ўтурсам ёр ила, лекин\nМенинг мақсудум улдурким рақиби муттаҳам бўлса.\nБу сўзлардин манга не суд ҳосил, эй кўнгулким, ул\nБўлур ҳосил ангаким кисаси мамлу дирам бўлса.\nТабибий, ишқ аро ҳар кимки содиқ бўлса тонг эрмас,\nБу янглиғ базмни топиб азизу муҳтарам бўлса.\nМуждаким келди туман назҳат била фасли баҳор,\nЖаннат осо ер юзининг файзин этти бешумор.\nХулддек бўлди сафода ҳар гулистони чаман,\nОчилиб гуллар тароватлар била лайлу наҳор.\nБоғ саҳни ичра бўлғоч жилва оро сарвлар,\nҚумрилар жону дилидин олди орому қарор.\nҲар гули хушранг, бир маҳбуб янглиғ жилвасоз,\nБулбул анвои ишини қилғоли фарёду зор.\nҲар шажар бошида яфроғлар зумуррадгун ўлуб,\nКўрган одамлар кўзини қилди равшан ҳар не бор.\nБоғ атрофиға неча наҳрлар жадвал бўлуб,\nЖори ўлмиш анда доим оби софи хушгувор.\nҲавзларға борҳо лабрез ўлуб ширин зулол,\nИчкан одам кўнглига еткурди тафриҳу мадор.\nЖўйлар атрофиға сабза била райҳон тутуб,\nДилкушо келмиш дурур андоқки хатти лаъли бор.\nҲар дарахт узра намоён ўлди ширин минг самар,\nКим анинг ҳар бирисида минг азубат ошқор.\nБу жиҳатдин нозанинлар сайри гулзор этдилар,\nОлгали ушшоқдин бил-кул инону ихтиёр.\nШўхлар ноз ила сайр этгач чаман шоҳидлари,\nБош эгиб, таъзим айлаб бўлдилар фармон гузор.\nГулшан ичра ҳар тараф эсти насими жон физо,\nЖисмларға тоза жон бермамни қилмоқға шиор.\nАлғараз бўлмиш аён бу лаҳза аҳли даҳрға,\nОқил эрсанг, фикр қилсанг қудрати парвардигор.\nАйш этарга ушбу мавсумни ғанимат англабон,\nСен дағи кел мен била тузмакка ишрат, эй нигор.\nЭй Табибий, хисрови одил дуосин вирд қил,\nТо баҳор осо топиб хуррамлиғ ўлғунг комгор.\nУмринг ўткарма тамошои гулу гулшан ила,\nТут баробар ониким оқил эсанг гулхан ила,\nЧекибон ранжу бало борини жону тан ила,\nБорҳо улфат этиб соҳиби илму фан ила,\nДушман ар қилмаса оламда мадоро сен ила,\nСен мадоро қилакўр жаҳд этибон душман ила.\nЭй жаҳон ичра ўзин қилғон асири савдо,\nКом мақсуд эса гар роҳати жовид санго,\nХалқнинг яхши, ёмониға маош эт пайдо,\nНечаким кўргузуб ҳар лаҳза санго жавру жафо,\nКимки аҳбобинг эса қил анга лутф ила назар,\nДушманингга дағи бад сўз дегали айла ҳазар,\nЯъни тил учи била кўнглини шод эт яксар,\nОқибат ҳосил этар даҳр аро бу икки ҳунар,\nОз эрур мингдин агар кўп эса аҳбобинг,\nДушманинг бир эса кўп бўлғуси панжо то минг,\nБас қулоқ тут бу сўзимга тузубон одобинг,\nАйлаб омода маош айлагали асбобинг,\nДаҳр элидин санга гар етса туман меҳнатлар,\nҲар нафас тушса ғами бошинг уза кулфатлар,\nҒам емаким сўнгида бўлғусидур ишратлар,\nЭмди пеша қилибон сабр била тоқатлар,\nЭй Табибий, нафасе айламайин нодонлиғ,\nҚил мани бекас ила эмди такаллумронлиғ,\nТо санго сўз дегаман барча дури уммонлиғ,\nКи тилар бўлсанг агар мушкилинга осонлиғ,\nТокай ўтадур умр паришонлиғда,\nДилдор жамоли сари ҳайронлиғда,\nҲижрон ғами ранжи била гирёнлиғда,\nМаҳзуну, ғамгину ҳам бағир қонлиғда.\nТокай юрайин ҳажр аро фарёд айлаб,\nКел кулбама эмди хотирим шод айлаб,\nТутғил манга ўз илкинг ила бир соғар,\nКўнглумни алам қайдидин озод айлаб.\nЮз йил агар ўт ичра бўлур маҳл манга,\nҲар навъ ёқар ўтдағи саҳл манга,\nҚўйғил бу сифат ўтни ки дўзахдин ҳам,\nБўлғуси батар суҳбати ноаҳл манга.\nТо бўлди манга сухан чоғи жонон каж,\nАйланди мани комим ила даврон каж,\nЁлғон эрур оллида менинг рост сўзим,\nЧиндур деса гар муддаийи нодон каж.\nҒам биткали олсам қўлима гар коғаз,\nКўз ёшим оқиб бўлғусидур тар коғаз,\nЭмди ани жон сафҳалиғ ёрғутадур,\nКим лойиқ эмас анинг учун ҳар коғаз.\nБу олам ароки ҳеч киши хуррам эмас,\nЯъники ҳама аҳли жаҳон беғам эмас,\nҲар кимсаки авдуҳ анинг кўнглида йўқ,\nТаҳқиқ бил ани яхшиким, одам эмас.\nСўз лаззатини одами нодон билмас,\nНечунки асал лаззатин ҳайвон билмас,\nАндоққи марази мушкил ўлур дарди ишқ.\nКим они иложин асло Луқмон билмас.\nАфсуски олам ичра бир ҳамдам йўқ,\nҒамхўру, вафодор рафиқим ҳам йўқ,\nЗинҳор вафо истама одамлардин,\nКим расми вафода устувор одам йўқ.\nТо кажлиқ ила бўйла мадор этти фалак,\nФазл аҳлини асру хоксор этти фалак,\nВасл ичра мани бир нафас этмай хуррам,\nҲижронда баси зору назор этти фалак.\nЗоҳидки қилур нуфур кўргач бода,\nГар кўрса эди ичар эди ул бода,\nКўрган чоғи ҳам айласа гар оҳ андин,\nОнинг каби аҳмақ йўқ эрур дунёда.\nФарёдки, эл жафоси зор этти мени,\nБешу кам даҳр бемадор этти мени,\nАсбоби ҳудус беқарор этти мени,\nЯъники тамаъ одати хор этти мени.\nҚилди жигаримни рўза қон, эй соқий,\nҲам жону таннмни нотавон, эй соқий,\nТутмоқни бас этма бода, иншоолло,\nКим келгуси йили рамазон, эй соқий.\n«ВОМИҚ ВА УЗРО»ДАН\n← Аввалги Аввалги Мутриба (1894-1964)\nКейинги → Кейинги: Мутриб Хонахаробий (1865-1925)


11:00 30.07.2020 (Янгиланган 11:02 30.07.2020) Ҳавола олиш\nЭлектр энергияси етказиб бериш узулуксиз бўлиши учун, асосийси – энергия ишлаб чиқариш ва истеъмол қилиш ўртасидаги мувозанатни сақлашдир.\nТОШКЕНТ, 30 июл – Sputnik. Маълумки, пандемия вақтида дунёнинг кўплаб мамлакатларида бўлгани каби Ўзбекистонда ҳам кўплаб корхоналар ўз фаолиятини тўхтатишга мажбур бўлишди, шунингдек жамоат транспорти оммавий кўнгилочар масканлар ишламади. Ушбу вазият электр энергетикаси таъминотига қандай таъсир қилганини билиш мақсадида Sputnik мухбири Энергетика вазирлигига мурожаат қилди.\nСавол. - Пандемия даврида электрэнергия танқис бўлдими ёки аксинча, унинг истеъмоли камайиб ва шунга мос равишда электр энергияси ортиб қолиши кузатилдими? Ушбу тафовутни қандай ҳал қилмоқдасиз, ва бу туфайли қўшни давлатларга экспортни кўпайтириш ёки электр энергиясини ишлаб чиқаришни қисқартириш режалари борми?\nЖавоб. - Пандемия даврида, кўплаб ижтимоий объектлар ва баъзи бизнес тузилмалари ишламаётганига қарамай, мамлакатда электр энергияси истеъмоли ўтган йилнинг шу даврига нисбатан 5 фоизга ошди. Бу кўп жиҳатдан янги ишлаб чиқариш объектларининг фойдаланишга топширилиши ва аҳоли турмуш даражаси ўсиши муносабати билан мамлакатнинг электр энергиясига бўлган талаби йилдан-йилга ўсиб бориши билан изоҳланади.\nШу билан бирга, истеъмолнинг ўсиши истиқболларидан келиб чиққан ҳолда мамлакатнинг энергетика тизими доимий равишда ишлаб чиқариш қувватини оширмоқда, бу эса пандемиянинг қийин шароитида мамлакат аҳолиси ва фаолият юритаётган хўжалик юритувчи субъектларни барқарор электр энергия билан таъминлаш имконини берди.\nШуни ҳам таъкидлаш керакки, "Обод қишлоқ", "Обод маҳалла" каби давлат дастурларини амалга ошириш, шунингдек, мамлакат бўйлаб куз-қиш мавсумига тайёргарлик кўриш, режа асосида электр таъминоти тизимини таъмирлаш, модернизация ва реконструкция қилиш ишлари доимий равишда олиб борилмоқда. Ушбу режалаштирилган тадбирларни амалга оширишда, хавфсизлик техникасига риоя қилиш мақсадида қувват манбаи электр тармоғидан вақтинча ўчирилиб туриши мумкин.\nАсосийси – мувозанатни сақлаш\nТаъкидлаш керакки, электр энергияси ишлаб чиқарилганидан кейин дарҳол ва бир онда (миллисекунд ичида) истеъмол қилиниши керак бўлган маҳсулотдир. Электрэнергияни биронта идишга захирага олиб бўлмайди.\nБу шуни англатадики, электр энергиясини ишлаб чиқариш ва истеъмол қилиш ўртасидаги энергетик мувозанат мунтазам равишда сақланиб туриши керак. Ушбу ноёб ҳусусият истеъмолчиларга юқори сифатли электр энергиясини узлуксиз етказиб бериш ва энергетика тизимининг узлуксиз ишлашини таъминлаш нуқтаи назаридан жуда муҳимдир. Бошқача қилиб айтганда, мувозанатни сақлаш тизимнинг ишончли ишлаши кафолати ҳисобланади.\nШу муносабат билан электр энергияси баланси Диспетчерлик маркази томонидан бошқарилади, у электрстанциясига маълум бир вақтда керак бўладиган электр энергиясини буюртма қилади. Буюртмага асосан маълум миқдорда электр энергияси ишлаб чиқарилади.\nЭлектр энергияси истеъмоли ва ишлаб чиқариш ўртасидаги аниқ мувозанатни сақлаш, ҳатто ривожланган мамлакатларнинг замонавий энергия тизимлари учун ҳам, айниқса талаб кескин ўсадиган даврларда (иссиқ ёз ёки совуқ қишда) жиддий масала бўлиб қолади.\nАйнан шу жиҳат мамлакат бўйлаб истеъмолчиларга таъсир кўрсатиши мумкин бўлган йирик авариялар ва электр узилишларининг олдини олиш учун электр таъминотига маълум чекловларни жорий этишни тақозо этади. Диспетчерлик маркази томонидан энергия тизимида ўз вақтида мувозанат таъминланмаганлиги ва шунга мос равишда тармоқдаги "кучланиш"нинг кўпайиши катта аварияларга ва катта ҳудудларга электр энергиясини етказиб беришда узилишларга олиб келиши мумкин.\nШунингдек, ушбу ёз мавсумида Ўрта Осиё мамлакатларида кузатилган сувнинг камлиги сабабли, Ўзбекистондаги ГЭСларда электр энергиясини ишлаб чиқариш деярли 1,5 баравар камайди. Шунингдек, жорий йилнинг 16 июлидан Ўзбекистон Тожикистондан электр энергиясини импорт қилишни сезиларли даражада камайтирди. Шундай қилиб, мавжуд бўлган барча шароитлар, шу жумладан иқлим шароитлари ҳам, барқарор энергия таъминоти учун зарур бўлган мувозанатни сақлаш тушунчасига киради.


АҚШда 14 ёшли ўсмир бомбага ўхшаш соат ясагани учун ҳибсга олинди\n18:56 / 16.09.2015\n14 ёшли Аҳмед Моҳамед (Ahmed Mohamed) мактабга ўқитувчиларининг кўзига бомба бўлиб кўринган қўлбола соатни кўтариб келгани учун полиция маҳкамасига олиб келинди. Бу ҳақда Dallas Morning News хабар берди.\nАҚШнинг Техас штати Ирвинг шаҳридаги мактаб ўқувчиси уч ўқитувчи шикоятидан сўнг полиция маҳкамасига қўлидаги кишан билан олиб келинди. 9-синф ўқувчисининг сўзларига кўра, у шунчаки турли хил буюмларни ясашга қизиқади ва ўзининг қўлбола соати билан ўқитувчиларини ҳайратга солмоқчи бўлган.\nБироқ Моҳамед ўзи ясаган қурилмани кўрган биринчи ўқитувчи болага уни бошқа ҳеч кимга кўрсатмасликни маслаҳат берган ва бола соатини ўз сумкасида қолдирган. Бошқа дарс вақтида эса соат бонги ишлаб кетган ва ўқувчи уни дарсдан сўнг ўқитувчисига кўрсатишга мажбур бўлган.\nШундан сўнг мактабга полиция чақирилган. Етиб келган зобит Моҳамедни полициянинг вояга етмаганлар билан ишлаш бўлимига олиб келишган.\nОлиб қўйилган “бомба” болага қайтарилмаган. 14 ёшли мактаб ўқувчиси уч кун давомида дарсларда иштирок этмаган.\nНашр маълумотларига кўра, полиция текширув ишларини давом эттириб, содир бўлган воқеа сабабларини ўрганмоқда.\nБола отасининг фикрича, у билан содир бўлган ҳодиса исломофобия (ислом динидан қўрқиш. — kun.uz) сабабли вужудга келган. Моҳамед тарихидан хабардор бўлган Wired технология нашри эса бомбага ўхшамаган соатни қандай ясаш тўғрисида видео машғулотни эълон қилди.


– Ичув чилар назарида спиртли ичимликлар истеъмол қилишнинг одам соғлиғига фойдаси бўлгани каби кеч қолишнинг ҳам одам организмига нафи жуда катта. Энг аввало, юрак экстремал вазиятларда ишлашга ўрганади, демак чиниқади. Киши эпчил ва абжир бўлади, кўриш ва эшитиш қобилияти, бутун сезгирлиги ошади, ностандарт фикрлаш шаклланади. Лекин ҳар нарсада бўлгани каби бу ерда ҳам меъёр зарур. Чунки, ишдан ҳайдаш учун мўлжалланган тепкидан на бақувват юрак ва на чаққонлик қутқариб қола олади.\n– Сизларда ҳам ватанпарварлик, юртга садоқат ҳисси борми?\n– Албатта бор. Биз фақат ва фақат ўз ватанимизда ишга кеч қоламиз. Ахир ўзга юртларда бизни умуман қадрлашмайди-да. Мазза қилиб кеч қололмайсанам. Дарров ойлигингни қирқишади ёки паттани қўлга тутқазишади. Шу ўринда хорижда ишлайман деб, ишга кеч қолиб юрган ватандошларимизга айтмоқчиманки, ўзга юртларда дакки эшитиб юргандан кўра худди шу гапларни ўз уйида, ўз давлатида, жонажон она тилида эшитиб юришса бўлмасмиди.\n– Соҳани ривожлантириш бўйича таклифларингиз?\n– Рағбат бор жойда ўсиш ҳам бўлади. Таклифим, юртимизда: «Хизмат кўрсатган ишга кеч қолувчи», «Халқ кеч қолувчиси» фахрий унвонлари, «Кеч қолишдаги хизматлари учун» медали, «Фахрий кеч қолувчи» эсдалик нишони жорий этилса, жуда хайрли иш бўларди-да.\n– Устоз-шогирд анъанаси йўлга қўйилганми?\n– Устоз кўрмаган чаласаводлар ҳар ҳафта, ҳар ой ишхонани ўзгартиришга мажбур. Устоз этагини тутишда гап кўп. Устозларимнинг акс арияти эндиликда тириклар орасида, қолганлари эса ҳамон ишга келганлар орасида йўқ.\n– Душманларингиз борми?\n– Ишга анча эрта келувчилар ашаддий душманларимиз. Уларнинг дастидан ишга маза қилиб кеч келолмайсан ҳам. Худонинг ўзи инсоф берсин уларга.\n– Кеч қолишнинг ҳаётингизга таъсири ҳақида нима дея оласиз?\n– Кеч қолиш қон-қонимга сингиб кетган. Нафақат ишга, бошқа жойларга ҳам доим кечикаман. Масалан, фарзандимни туғруқхонадан олиб чиқишга борсам, янгангиз уйга борганига бир ойдан ошган экан. Биринчи синфда ўқийдиган қизимни мактабдан олай десам, иккига ўтибди, қаранг. Бир куни фотиҳагарчиликка бориб, «Уй эгаларига сабр тиласам», хонадонда байрам бўляпти эмиш. Тўғрисини айтай, тўйимга ҳам кечикиб борганим учун севганимгамас бошқасига уйланганман. Ҳаммаси майлику-я, ҳатто чимилдиққа ҳам кечикиб кирганимга нима дейсиз?\n– Суҳбатимизга қимматли вақтингизни ажратганингиз учун катта раҳмат.\n– Албатта, вақтим жуда қимматли. Чунки шу пайтгача не-е-ечта жойга кеч қолишга улгурардим.\nСуҳбатдош: Тўлқин ЖУМАНАЗАРОВ\n«Икки ойда ёқамиз...»\n🕔22:30, 31.12.2021 ✔71\n– Ассалому алайкум! Райгаз эшитади, оператор Фалончиева.\n🕔16:41, 03.06.2021 ✔376\n🕔16:38, 03.06.2021 ✔415\n✔ 71 🕔 22:30, 31.12.2021\n✔ 376 🕔 16:41, 03.06.2021\n✔ 415 🕔 16:38, 03.06.2021\n✔ 447 🕔 14:50, 19.05.2021\n✔ 1187 🕔 18:11, 09.04.2021


Холанд "Реал" билан келишувга эришишга жуда яқин турибди\n15 июнь, 2021, 18:38\nДортмундликлар уни қўйиб юбормоқчи эмас.\nНорвегиялик ҳужумчи Эрлинг Холанн ёзги таътилни Грецияда мароқли ўтказмоқда. Шу билан бирга, у ўз келажаги ҳақида ҳам унутгани йўқ.\nSport Mediaset хабарига кўра, Холанд ва унинг агенти Мино Райола “Реал” билан келишувга эришишга яқин турибди. Аммо, бу масалага чек қўйишга ҳали эрта, чунки "Боруссия" футболчини ёзда қўйиб юбормоқчи эмас.\nАйтиш керакки, исталган клуб яна бир йилдан сўнг Холандни 75 миллион еврога сотиб олиш мумкин, бу футболчининг шартномасида кўрсатилган. Аммо шунга қарамасдан Дортмунд клуби ҳозирда катта маблағ таклиф қилинаётганига қарамай, Эрлингни сотмоқчи эмас. Шундай экан "Реал"ни олдинда қийин музокаралар кутмоқда.\nЭрлинг ўтган мавсум "Боруссия"да жами 40 та ўйин ўтказди. У ушбу учрашувларда 40 та гол ҳамда 11 та голли узатмага муаллифлик қилди.


Нокаутми, нокдаунми? ZTE’нинг аҳволи ҳақида - Terabayt.Uz\n1 173 000 сўм\nXiaomi Mi 8 SE 64GB Red (Asia)\n1 554 000 сўм\n7 902 000 сўм\n10 299 000 сўм\nXiaomi Mi 8 128Gb Black (Asia)\n3 249 000 сўм\nНокаутми, нокдаунми? ZTE’нинг аҳволи ҳақида\nБугундан бошлаб, Хитойнинг ZTE компанияси АҚШда бундан бир неча ой тўхтатиб қўйилган фаолиятини қайта бошлади ва биржа савдоларида ҳам иштирок этмоқда.\nИюнь ойида ZTE ўзига қўлланилаётган санкцияни бекор қилиш бўйича АҚШнинг саноат ва хавфсизлик Бюроси (Bureau of Industry and Security (BIS) билан келишувга эришди. Эслатиб ўтамиз, Эрон ва КХДРга иқтисодий ва молиявий жазо қўлланилиши шароитида ушбу давлатлар билан савдо амалиётини ўтказгани учун ZTE’га етти йил давомида америкалик ишлаб чиқарувчилардан деталлар ва дастурий таъминотлар сотиб олиш таъқиқланган эди.\nЎҚИНГ: ZTE Nubia Z18 флагмани «жонли» расмларда: дисплейи «ўйиқ»ли, аммо iPhone X’дагидан фарқ қилади!\nҲозир бу таъқиқ бекор қилинди, бироқ айрим шартлар эвазига, албатта.\nБиринчидан, Хитой компанияси 1,4 миллиард доллар тўлайди. Яна 1 миллиард жарима ҳам. Бундан ташқари, келгусида яна қонун бузилиши эҳтимолига қарши, компаниянинг 400 миллион доллари 10 йил давомида банк ҳисобида музлатиб қўйилади. Агар 10 йил давомида «айб» иш қилиб қўймаса — ZTE’га ушбу 400 миллион доллар қайтариб берилади.\nПуллар бир неча ой давомида ўтказилиши керак\nИккинчидан, бир ой ичида компания раҳбариятни ишдан бўшатиб, директорлар кенгашининг янги таркибини сайлаши керак.\nЎҚИНГ: Хитойлик йирик смартфонсоз фаолиятини якунламоқда, Huawei навбатда турибди\nУчинчидан, яқин 10 йил давомида АҚШ ҳукумати Хитой ишлаб чиқарувчисини кузатиб боради. Шу мақсадда текширувлар ўтказилиб турилади, махсус мустақил вакил ишлаб чиқаришдаги вазият ҳақида ҳисобот бериб боради.\nСанкция қўлланган даврда ZTE’нинг оддий акциялари Гонконг биржасида 41 фоизга арзонлашиб кетди, Шэньчжэн биржасида ҳам 10 фоиз тушган. Натижада ZTE 3 млрд АҚШ доллар қийматидаги капиталлашувни қўлдан бой берган. Санкцияга қадар компаниянинг бозор капиталлашуви 20 млрд АҚШ доллари даражасида эди.\nЎҚИНГ: ZTE бирйўла иккита «кемтик»ли экранга эга смартфон чиқаради\n#АҚШ #Хитой # ZTE


Эришилган марралар хотиржамликка асос бўла олмайди - 21ASR\nЭришилган марралар хотиржамликка асос бўла олмайди Payshanba, 07 Yanvar 2016 11:13\t21ASR\tОлий Мажлис Қонунчилик палатаси депутатларининг янги таркиби иш бошлаганига роса бир йил бўлди. Қонун ижодкорлари шу йил давомида сиёсий, ижтимоий-иқтисодий ҳаётда муҳим аҳамият касб этувчи 60 та қонун лойиҳасини тайёрлаб, қабул қилдилар. Уларнинг аксарияти Президентимиз томонидан имзоланиб, кучга кирди. Ушбу жараёнда энг кўп депутатлик ўрнига эга O`zLiDeP фракцияси ҳам фаол иштирок этди. Парламентдаги мухбиримизнинг Бюджет ва иқтисодий ислоҳотлар қўмитаси раиси Адҳам ШОДМОНОВ билан Янги йилдаги илк мулоқоти мазкур саъй-ҳаракатларнинг тафсилотлари хусусида бўлди.\n— Адҳам Хурсанбаевич, суҳбатимизни бевосита O`zLiDeP фракциясининг ҳисобот давридаги фаолиятидан бошласак, нима дейсиз?\n— Айни муддао. Ҳар қандай меҳнат самараси сарҳисобда аён бўлади. Биз ишни Президентимизнинг Олий Мажлис Қонунчилик палатаси ва Сенатининг қўшма мажлисидаги, шунингдек, Вазирлар Маҳкамасининг 2014 йилда мамлакатни ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор вазифаларига бағишланган мажлисидаги маърузаларидан келиб чиқиб, палатамизнинг 2015 йилга ва кейинги йилларга мўлжалланган ташкилий-ҳуқуқий тадбирлари, қонун ижодкорлиги ва назорат-таҳлил фаолияти дастури асосида бошладик.\nЯнаям аниқроғи, Ўзбекистоннинг кейинги йиллардаги ривожланиш стратегиясини белгилаб берган «Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш Концепцияси» ғоялари ҳамда партиянинг Сайловолди дастуридан ўрин олган давлат ва жамият қурилишини либераллаштириш соҳасидаги фаолиятини изчил давом эттирдик, десам хато бўлмайди.\n— Якунига етган йил фракция фаолиятида қайси жиҳатлари билан ёдда қолди?\n— Қонун ижодкорлиги доимий ҳаракатдаги жараён. Шу боис унда барча фракциялар бирдай фаол ҳаракат қилдилар. Йил мобайнида Қонунчилик палатасида 37 та ялпи мажлис ўтказилиб, унда жами 48 та қонун лойиҳаси муҳокама қилинди. Янги таҳрирдаги «Қимматли қоғозлар бозори тўғрисида», «Ташувчининг фуқаролик жавобгарлигини мажбурий суғурта қилиш тўғрисида» ҳамда «Инвестиция ва пай фондлари тўғрисида»ги қонунларни маромига етказишда бизнинг фракция алоҳида жонбозлик кўрсатди. Бошқа сиёсий партиялар фракциялари ва Экоҳаракат депутатлар гуруҳи билан биргаликда қонунчилик ташаббуси ҳуқуқи асосида 7 та қонун лойиҳасини ишлаб чиқиб, муҳокамаларга киритишга муяссар бўлдик.\nБундан ташқари, «Маҳаллий давлат ҳокимияти тўғрисида»ги Ўзбекистон Республикаси Қонунига қўшимча киритиш ҳақида»ги қонун лойиҳаси 2015 йилдаги илк ташаббусимиз бўлди. Ушбу қонун маҳаллий ҳокимият вакиллик органлари назорат функцияларининг амалда самарали татбиқ этиш ва бунда сиёсий партиялар депутатлик гуруҳларининг фаол иштирокини тақозо этувчи, шунингдек, маҳаллий давлат ҳокимияти органлари олдида турган ижтимоий-сиёсий, социал-иқтисодий ислоҳотларни муваффақиятли амалга ошириш ҳамда ҳудудлар фаровонлигини муносиб таъминлашга қаратилгани билан аҳамиятлидир.\n2013 йилда қабул қилинган «Ўзбекистон Республикаси Олий Мажлиси Қонунчилик палатасининг Регламенти тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги қонунга кўра, қонун лойиҳаларини кўриб чиқишнинг барча босқичларида сиёсий партиялар фракциялари масъул қўмита билан биргаликда иштирок этиб, қонун лойиҳалари нафақат масъул қўмита, балки фракцияларга ҳам юборилиши белгиланган. Яъни, фракциялар қонун лойиҳаларини масъул қўмита билан бир вақтда кўриб чиқишга киришади ҳамда лойиҳани ҳар бир ўқишга киритишда ўзининг хулоса ва таклифларини бериб боради.\nШу муносабат билан қонун лойиҳалари бўйича фракция позициясини тайёрлаш, қонунчилик ташаббуси ҳуқуқи асосида қонун лойиҳаларини ишлаб чиқиш ва мукаммаллаштириш мақсадида фракциямиз қошида Эксперт кенгаши тузилди. Ишбилармонлар, давлат ҳокимияти ва бошқаруви органлари вакиллари, етакчи олимлар ва мутахассисларни ўзида бирлаштирган мазкур кенгаш барча лойиҳалар бўйича биринчи ва иккинчи ўқишларда фракция нуқтаи назарини шакллантириб, самарали фаолият олиб борди. Ўзини тўла оқлаган мазкур механизм O`zLiDeP электорати манфаатларининг қонунларда акс эттирилиши ва иш сифатини янада оширишга кўмаклашиб келмоқда.\n— Қонунларнинг жойларда қандай ишлашини назорат қилиш ҳам муҳим ва кечиктириб бўлмайдиган вазифалар сирасига киради. Модомики, депутатлар қонун ижроси назоратига ҳам масъуллар, шундай эмасми? — Албатта. Президентимиз Ўзбекистон Республикаси Конституцияси қабул қилинганлигининг 23 йиллигига бағишланган тантанали маросимдаги маърузасида таъкидлаганидек, «...Олий Мажлис, ҳукумат ва қонунчилик ташаббуси ҳуқуқига эга бўлган бошқа субъектларнинг энг муҳим вазифаси шундан иборат бўлиши керакки, улар қонунлар ва уларни ҳаётга жорий этиш механизмларини ҳар томонлама пухта ишлаб чиқиши зарур». Шундай экан, фаолиятимизни ана шу ҳаётий тамойил асосида янада жонлантириш янги йилдаги асосий вазифаларимиздан бири бўлиб турибди.\nЭнди фракциянинг бевосита назорат функциясига тўхталадиган бўлсак, 2015 йилда O`zLiDeP масъуллигидаги қўмиталар фаол ишлашди. Хусусан, Қонунчилик ва суд-ҳуқуқ масалалари қўмитаси томонидан Адлия вазирининг «Тадбиркорлик фаолияти эркинлигининг кафолатлари тўғрисида»ги қонун талаблари бажарилишининг ҳолати ҳақида»ги ахбороти тингланди. Саноат, қурилиш ва савдо масалалари қўмитаси томонидан Ўзбекистон Республикаси Иқтисодиёт вазирлигининг «Тайёр маҳсулот, бутловчи қисмлар ва материаллар ишлаб чиқаришни маҳаллийлаштириш соҳасини такомиллаштириш бўйича фаолияти натижалари» юзасидан ахбороти эшитилиб, муҳокама этилди. Аграр ва сув хўжалиги масалалари қўмитасининг Сирдарё вилоятида «Фермер хўжалиги тўғрисида»ги қонун талабларининг ижро этилишини назорат-таҳлил тартибида ўрганиш якунларига бағишланган мажлиси бўлиб ўтди.\nШунингдек, Ўзбекистон Республикаси Ҳисоб палатасининг 2014 йилдаги фаолияти тўғрисидаги ҳисоботи тингланди. Ушбу муассаса масъуллари ҳисобот даврида 149 та ташкилотда 33 та йўналиш бўйича ўтказилган назорат-тафтиш ишлари жараёнида Давлат бюджети даромадлари ва харажатлари, давлат ҳамда инвестиция дастурларининг рўёбга чиқарилиши, ишлаб чиқаришни модернизация қилиш ва янгилашнинг амалий натижалари хусусида батафсил ахборот бердилар. Умуман олганда, фракциямиз молиявий қоидабузарликларнинг олдини олиш мақсадида парламентнинг назорат ваколатларини кучайтириш, соҳадаги қонунчилик базасини янада такомиллаштириш масалаларида Ҳисоб палатаси билан ҳамкорликни янада кучайтириш зарур, деб ҳисоблайди.\n— Депутатлар Олий Мажлис Қонунчилик палатаси регламентига мувофиқ тез-тез сайловчилар билан юзма-юз мулоқотда бўлишади. Айтинг-чи, электоратни асосан қандай масалалар кўпроқ қизиқтирмоқда?\n— Бугунги сайловчи парламентдаги вакили билан доимий мулоқотда бўлишни истайди. Бу ижобий ҳолат, албатта. Зеро, қачонки сайловчи ва депутат ўртасида мустаҳкам алоқа ўрнатилсагина, қабул қилинаётган қонунлар мукаммаллашиб, жойларда юзага келаётган муаммолар ўз ечимини топиб бораверади.\nЎтган йили O`zLiDeP фракцияси аъзолари ўз сайлов округларида ўтказган 1031 та учрашув жараёнида 107 мингга яқин сайловчи иштирок этди. Бундан ташқари, махсус ишлаб чиқилган Ҳаракат дастурини ижро этиш доирасида O`zLiDeP Ижроия қўмитаси аппарати томонидан партиянинг Қонунчилик палатасидаги фракцияси аъзолари билан биргаликда барча вилоятларда электорат вакиллари билан мақсадли учрашувлар ҳам ташкил этилди.\nАмалий мулоқотлар давомида турли соҳаларга тааллуқли жами 4400 га яқин мурожаат келиб тушди. Аҳамиятлиси, уларнинг аксарияти жойида ҳал этилди. Бир қисми O`zLiDeP фракцияси аъзолари томонидан маҳаллий давлат ҳокимияти органларига ҳамда республиканинг тегишли идораларига ёзма равишда тақдим этилди. Ечими муайян вақт талаб этадиган мурожаатлар фракция назоратига олинди. Аҳолидан асосан турар-жой, коммунал хизмат, молия, солиқ, божхона, банк муассасалари, тадбиркорлик тузилмаларини коммуникацияларга улаш масалалари, транспорт, қурилиш ва алоқа, қишлоқ хўжалиги, фермерлик соҳасига тааллуқли савол ва мурожаатлар келиб тушмоқда.\nСайловчилар билан йил давомида доимий мулоқотда бўлиш мақсадида ОАВ орқали чиқишга эътибор қаратаяпмиз. Зотан, бу ҳам сайловчилар билан мулоқот қилишнинг самарали усулларидан бири. Имкон қадар «Ахборот», «Давр» ва бошқа теледастурлар, «Халқ сўзи», «Народное слово», «XXI asr» сингари марказий газеталар, радиоканаллар, интернет саҳифалари, шунингдек, маҳаллий ОАВда кўпроқ чиқишлар қилишга ҳаракат қиляпмиз.\nАйниқса, «XXI asr» ижтимоий-сиёсий газетасининг ҳар сонида фракция аъзолари томонидан биринчи ўқишдан иккинчи ўқишга ўтаётган қонун лойиҳаларига шарҳ, шунингдек, мамлакатимиз ижтимоий-сиёсий ҳаётида рўй бераётган воқеаларга партия позицияси нуқтаи назаридан келиб чиқиб муносабат билдириш яхши анъанага айланди. Айрим масалалар бўйича керак бўлса икки-уч маротаба чиқиш қилинаётгани бежиз эмаслигини парламент мухбири сифатида яхши биласиз. Ушбу мақолаларни тайёрлашда иложи борича расмийликдан чекиниб, кўпроқ содда тилда баён этишга эътибор қаратилаяпти. Бу эса қонун лойиҳаларининг аҳолига янада тушунарлироқ бўлишини таъминлайди. Сўзимнинг якунида айтмоқчиманки, эришилган марралар хотиржамликка асос бўла олмайди. Чунки юқорида таъкидланганидек, қонун ижодкорлиги — доимий изланишларга асосланган серқирра фаолиятдир. Кимки замон билан ҳамқадам яшамас экан, ҳеч шубҳасиз, тез ўзгараётган дунёнинг бир чеккасида қолиб кетади. Шундай экан, сиёсий платформамиз ўзагини ташкил этувчи либерал-демократик ғоялар ва мақсадларни ҳаётга татбиқ этиш, бу борада ҳар томонлама ва чуқур ўйланган режаларни амалга ошириш 2016 йилда ҳам фаолиятимизнинг ўқ-негизини ташкил этиши шак-шубҳасиздир.\n— Мазмунли суҳбатингиз учун ташаккур. «XXI аср» жамоаси янги йилда фракция фаолиятига улкан муваффақиятлар тилайди. — Раҳмат!\nАкбар МУЗАФФАРОВ суҳбатлашди.


Намози йўқ азон билан азонсиз намоз ораси - Tafsilot.uz\n4-ноябрь 2017, 13:14\nИбтидонинг интиҳоси бор. Бу олам саройига қўниб ўтадиган ҳар бир зот: “Мен кимман? Қаердан келдим? Қаёққа кетаяпман?” каби саволларга жавоб излайди.\nИмконларни Вақт мезонида тўғри ўлчай оладиган заковат соҳиблари эса ўтаётган қисқа ҳаётининг ҳар бир бир лаҳзасини қадрига етиш, ундан имкон қадар оқилона фойдаланишга ҳаракат қиладилар.\nАммо биз-чи?.. Биз бугун оқаётган умр ирмоғимиздан қандай фойдаланаяпмиз. Олтинга тенг ҳаёт сармоямизни тўғри сарфлай олаяпмизми? Ўйлаб кўрсак, одам ўзи табиатан қизиқ яратилган. Бойлигини йўқотса хафа бўлади-ю, умри зое кетганига парво қилмайди. Оқар сувдек ўтиб бораётган мана шу умримиз ҳақида қуйидаги ибратли лавҳаларни эътиборингизга ҳавола этаяпмиз.\nБир чет эллик ўқитувчининг ҳикояси\nОлмон тилини ўрганиш учун махсус курсга қатнардим. Ўқитувчимиз вақт масаласида интизомга қаттиқ риоя қилгувчи эди. Агар ўқитувчи қанча дақиқа дарсга кеч келса, дарсдан сўнг шунча вақт уни жазо сифатида ушлаб қоларди.\nБир гал 18 дақиқалик жарима билан мукофотланган дўстимиз норози оҳангда: — Ҳатто сонияларни ҳам ҳисобга олишга эринмайсиз. Ҳозир кетаверсам-да, бошқа пайт қолиб берсам. Зарур ишим бор эди, — деди.\nБу муомаладан кайфияти бузилган кекса олмон ўқитувчимиз портфелидан бир журнал чиқарди-да, ўша дўстимизга узатди:\n— Журналда поездларнинг келиши ва жўнаш жадваллари ёзилган.\nУларнинг вақтларига диққат қилинг…\nБиз ҳам қизиқсиниб қарадик. Унда поездларнинг келиш вақти 18.18 бўлса, кетиш вақти 21.36 каби ёзилган. Келиши ёхуд кетиши ноль-ноль билан тугаганлари кам эди.\nҲалиги дўстимиз: — Буни 18.18 ёки 21.36 қилмасдан 18.00 ёки 21.30 қилса бўлмасмиди? Ҳеч бўлмаса чоракам фалон, шунда эсда сақлаш осон бўлар эди, — деб жавоб қилди.\nКекса ўқитувчи биланр-билинмас табассум қилди-да:\n— Сиз ўзингизни ҳақорат қилманг, — деди. — Биз европаликлар вақтдан тўғри фойдаланишни айнан сизлардан — мусулмон оламидан ўрганганмиз. Нега десангиз, сизнинг динингизда ибодат қилиш учун жой муҳим эмас, вақт муҳимдир. Ҳар бир ибодатнинг ўз вақти бор. Ҳатто вақт ибодатнинг бир шартидир. Бевақт ўқилган намоз, тутилган рўза ҳам мақбул эмасдир. Бугун эрталабки намозни 4.21 да ўқиган бўлсангиз, эртага 4.22 да ўқийсиз. Ундан кеч ўқилса, қабул эмас. Демакки, ибодатли киши вақтнинг ҳар бир дақиқасига эътиборли бўлади.\nБарчамиз бундан мулзам бўлиб қолгандик.\nИссиқ кунларнинг бирида кекса олим бир гуруҳ шогирдлари билан шаҳарда айланиб юрарди. Йўл ёқасидаги муз сотувчи унинг диққатини тортди. Сотувчи бақираётганди:\n— Эй, одамлар. Сармояси иссиқда эриб, сув бўлиб оқаётган одамга раҳм қилинглар. Шу муздан сотиб олинглар!\nБу гапни эшитган кекса олим ҳушини йўқотиб йиқилади. Талабалар устозларини салқинга олиб, юзига сув сепиб ўзига келтиришади. Ҳушига келган олим тепасида турганларга қараб шундай деган экан:\n— Шу сотувчи эриган музига шунчалик ачинмоқда. Биз эса тўхтовсиз эриб бораётган УМР САРМОЯМИЗГА ачинишни билмаймиз-а!\n«Ҳуррият» газетаси, 1998 йил


Япон бизнесменлари учун ҳар бир вилоятда бизнес-семинарлар бўлиб ўтади - 20.05.2021, Sputnik Ўзбекистон\nБиринчи семинар Тошкент вилоятида иккинчиси Самарқандда бўлиб ўтади. Улардан 100дан ортиқ япониялик бизнесменлар иштирок этади. 20.05.2021, Sputnik Ўзбекистон\nТОШКЕНТ, 20 май - Sputnik. Ўзбекистон япония билан бизнес алоқаларини янада ривожлантиради. Бу ҳақида 19 май куни Инвестициялар ва ташқи савдо вазирлиги ва Япониянинг “JETRO” (ташқи савдони ривожлантириш) ташкилоти билан имзолаган меморандумда айтиб ўтилган. Ушбу ҳужжат Ўзбекистон Республикаси инвестициялар ва ташқи савдо вазирининг биринчи ўринбосари Л.Кудратов ва “JETRO”нинг Ўзбекистон Республикасидаги ваколатхонаси раҳбари Д.Такахаши томонидан имзоланди.Биринчи семинар 20 май куни Тошкент вилоятида бўлиб ўтади. “JETRO” таркибига кирувчи япон компанияларининг 100дан ортиқ вакиллари унда иштирок этишларини тасдиқладилар. Кейинги семинар Самарқанд вилоятида ўтказилиши режалаштирилган, - дейилган хабарда.Маълумот учун: Ўзбекистонда “JETRO”нинг ваколатхонаси 2000 йилдан буён фаолият юритиб келмоқда. Унинг асосий вазифалари Япония компанияларидан мамлакат иқтисодиётига тўғридан-тўғри инвестицияларни жалб этиш, икки мамлакат саноат корхоналари ўртасида ҳамкорликни кенгайтириш ва илғор технологиялар билан алмашишни ташкил этишдан иборат.\n12:50 20.05.2021 (янгиланди: 12:53 20.05.2021)\nБиринчи семинар Тошкент вилоятида иккинчиси Самарқандда бўлиб ўтади. Улардан 100дан ортиқ япониялик бизнесменлар иштирок этади.\nТОШКЕНТ, 20 май - Sputnik. Ўзбекистон япония билан бизнес алоқаларини янада ривожлантиради. Бу ҳақида 19 май куни Инвестициялар ва ташқи савдо вазирлиги ва Япониянинг “JETRO” (ташқи савдони ривожлантириш) ташкилоти билан имзолаган меморандумда айтиб ўтилган.\nУшбу ҳужжат Ўзбекистон Республикаси инвестициялар ва ташқи савдо вазирининг биринчи ўринбосари Л.Кудратов ва “JETRO”нинг Ўзбекистон Республикасидаги ваколатхонаси раҳбари Д.Такахаши томонидан имзоланди.\nҲужжатда ҳар бир алоҳида ҳудуднинг ўзига хос хусусиятларини ҳисобга олган ҳолда, инвестициявий салоҳиятини ва мамлакатда бизнес юритиш учун жорий этилган имкониятларни кенг ёритиш мақсадида Япониянинг ишбилармон доиралари учун барча ҳудудларимизда ҳар ойда бизнес-семинарлар ўтказиш кўзда тутилган.\nБиринчи семинар 20 май куни Тошкент вилоятида бўлиб ўтади. “JETRO” таркибига кирувчи япон компанияларининг 100дан ортиқ вакиллари унда иштирок этишларини тасдиқладилар. Кейинги семинар Самарқанд вилоятида ўтказилиши режалаштирилган, - дейилган хабарда.


07:30 / 19.10.2020 | Nigora | 637\nАссалому алайкум! Youtube тармоғи орқали олим Закир Найк билан бўладиган савол жавобларни кузатиб бораман. У ерда бир йигит агар дўзахга тушсак нега Аллоҳ бизни яратади, мен дўзаҳга тушишни ҳоҳламайман деди. Олим эса биз туғилишимиздан олдин ҳар биримиздан сўралган ва биз рози бўганмиз деди. Фақат ҳотирамиздан ўчириб ташалган деди. Энди саволим ҳар биримиздан руҳимиздан инсон бўлиб яралишимизни сўралганми? Шунда рози бўлинмаса инсон бўлиб туғилмасмиди? Саволим учун узур чунки ўзимгаям ғалати туйилвотти.\n– Ва алайкум ассалом! Сиз нотўғри тушунибсиз. Аллоҳ таоло "Аҳзоб" сурасида марҳамат қилади:\nإِنَّا عَرَضْنَا الْأَمَانَةَ عَلَى السَّمَاوَاتِ وَالْأَرْضِ وَالْجِبَالِ فَأَبَيْنَ أَن يَحْمِلْنَهَا وَأَشْفَقْنَ مِنْهَا وَحَمَلَهَا الْإِنسَانُ إِنَّهُ كَانَ ظَلُومًا جَهُولًا۝\n«Омонат» сўзи «амана» феълининг масдари – иш-ҳаракат номи бўлиб, «ишониб топширилган нарса» деган маънони англатади. Ушбу ояти каримадан Аллоҳ таолонинг омонати, бирортага ишониб топшириладиган нарсаси борлиги тушунилади. Бу омонат нима эди, деган саволга уламоларимиз ушбу оятдан ва бошқа турли манбалардан келиб чиқиб, «Шариат таклифлари ва Аллоҳнинг фарзлари», – деб жавоб берадилар. Бошқача қилиб айтганда, Аллоҳ таолонинг Ўз ҳаққига, инсонларнинг ҳаққига ва бошқа махлуқотларнинг ҳақларига боғлиқ амрларини, наҳйиларини, кўрсатма-таълимотларини ва ҳукмларини ўз жойига қўйиш бўйича унинг ишонган вакили бўлиш таклифи, демакдир. Бу эса ўз ихтиёри билан бўладиган нарсадир. Яъни ўша таклифларни амалга оширадиганлар ўз ҳурриятига – хоҳласа, амал қилиб, хоҳламаса, қилмаслик ихтиёрига эга бўлади. Ушбу оятдан Аллоҳ таоло мазкур омонатни Ўзининг турли махлуқларига таклиф қилгани билинади.\n«Албатта, Биз бу омонатни осмонларга, ерга ва тоғларга таклиф қилдик».\nАллоҳ таоло шариат таклифларини, фарзларини, Ўз амр ва наҳ-йиларини қабул қилишни Ўзи яратган чексиз, мустаҳкам осмонларга таклиф қилган. Бепоён, турли мавжудотларни, махлуқотларни ўз ичига олган ерга таклиф қилган. Саботли ва сервиқор тоғларга таклиф қилган.\n«Бас, улар уни кўтаришдан бош тортдилар ва ундан қўрқдилар».\nБу омонатни кўтариш шунчалик оғир эдики, ҳатто шундай улкан, пишиқ, қувватли ва умри узун осмонлар, замин ва тоғлар ҳам уни кўтаришдан қўрқдилар. Бу омонатни уддалаб, ўрнига қўя олишларига кўзлари етмади. Ихтиёрий бўлиб, омонатни бўйинларига олишнинг ўрнига, ихтиёрсиз бўлиб, доимий равишда ўзлари учун Аллоҳ таоло қўйган чегарадан қилча ҳам четга чиқмай юришни афзал кўрдилар.\n«Уни инсон кўтарди».\nУ омонатни инсон кўтарди. Чексиз осмонлар кўтаришдан қўрққан омонатни уларнинг остида яшайдиган кичик зарра – инсон кўтарди. Улкан ва қадимий ер кўтаришдан қўрққан омонатни унинг устида яшаётган умри қисқа, кичик бир жонзот – инсон кўтарди.\nСалобат ва қувват рамзи бўлган тоғлар кўтаришдан қўрққан омонатни уларнинг орасида яшайдиган кўримсиз ва заиф бир махлуқ – инсон кўтарди.\n«Дарҳақиқат, у ўта золимдир, ўта жоҳилдир».\nДарҳақиқат, инсон жинси (ҳамма эмас, албатта) ўта золимдир. Ўзига юклатилган ва ўзи қабул қилган омонатга мувофиқ иш юритмасдан, ўзига ўзи зулм қилади.\nИнсон жинси ўта жоҳилдир, шунинг учун ўзи рози бўлиб, қабул қилиб олган омонатнинг улканлигини билмасдан, унга хиёнат қилади. Инсон зулм қилавермасдан, ўзига юклатилган омонатни адо этсин. Инсон жоҳил бўлавермасдан, ўзига юклатилган омонатнинг қанчалик нозик эканини тушуниб етсин. Ахир унга осмонлар, ер ва тоғлар кўтаришдан қўрққан омонат юклатилган-а! ("Тафсири Ҳилол" китобидан). Валлоҳу аълам!\nНажот истаб (оқ бўлиш ҳақида)\nАйбини айтмай сот демоқда отам\nТуш табири ҳақида


Тожикистоннинг Тожикиобод ноҳиясида зилзила туфайли ўнлаб уйларга талафот етди\nТожикистоннинг Сўғд вилояти Рашт водийсида жойлашган Тожикиобод ноҳиясида 4 июль куни рўй берган зилзила оқибатида турар жойлар ва хўжалик қурилмаларига талафот етган, деб ёзади Asiaplus.tj.\nРеспублика ҳукуматининг ишчи гуруҳи етказилган зарар миқдорини ҳисобламоқда, табиий офат рўй берган ҳудудга Фавқулодда ҳолатлар қўмитаси ходимлари етиб боришган.\nШиринчашма қишлоғида 10-12та уй қисман зарарланган, бошқа ўнлаб уйларнинг деворларида ёриқлар пайдо бўлган.\n«Эпицентри Тожикистон ҳудуди бўлган, 4 июль куни рўй берган зилзила оқибатида Нушор қишлоқ жамоатининг Дараи Нушор қишлоғида, Ширинчашма қишлоқ жамоатининг Ширинчашма, Сари Най ва Себистон қишлоқларида, Қалъаи лабиоб қишлоқ жамоатининг Ғанишоб ва Сафедоб қишлоқларидаги турар жойларга қисман зарар етган», — деган «Азия-Плюс»га Тожикистон Фавқулодда вазиятлар қўмитасининг матбуот маркази раҳбари Умида Юсуфий.\nУнинг айтишича, аҳоли пунктларида қурбонлар бўлмаган.\nМаҳаллий ҳокимият вакиллари табиий офатдан зарар кўрган фуқароларга зилзила оқибатида етказилган зарар миқдори аниқлаштирилганидан сўнг дарҳол ёрдам кўрсатилади.\nТожикистон сейсмология институти хабарига кўра, пойтахт Душанбедан 201 км шимолий-шарқий ҳудудда Тожикиобод туманида содир бўлган зилзила ўчоғида ер силкиниши кучи 5 баллга тенг бўлган. Душанбеда 3 баллик зилзила сезилган.\nТожикистонда рўй берган зилзила кучи Ўзбекистон ҳудудида ҳам сезилганди. Зилзила эпицентридан Тошкентгача масофа жанубий-шарқий йўналиш бўйича 301 километрни ташкил этиб, Тошкентда 3 баллик зилзила қайд этилган.\n07:50 / 13.09.2020\nНаманганда 3 балли зилзила қайд этилди\n19:39 / 07.09.2020\nНавоийда 3 балли зилзила қайд этилди\n07:08 / 16.08.2020\nҚирғизистондаги зилзила кучи Ўзбекистон шаҳарларида сезилди


Шубҳали қарзлар бўйича захирага ажратмалар қандай ҳисобга олинади | BUXGALTER.UZ\nШубҳали қарзлар бўйича захирага ажратмалар қандай ҳисобга олинади\nШубҳали қарзлар бўйича захира корхонанинг молиявий ҳисоботида дебиторлик қарзини тўғри акс эттириш мақсадида ташкил этилади. Молиявий ҳисоботдан фойдаланувчилар реал ундириладиган қарзни кўришлари керак.\nУмидсиз қарзлар суммаларини захирага киритинг. Захира счёти олинадиган счётларга нисбатан контрактив эканлиги сабабли сўндирилиши мумкин бўлган дебиторлик қарзи суммасини кўриш имконини беради.\nҲисобот йили охирида ўтказилган дебиторлик қарзининг инвентаризацияси натижалари асосида шубҳали қарзлар бўйича захира ташкил этинг .\nЗахира ҳажмини ҳар бир шубҳали қарз бўйича алоҳида – қарздорнинг тўлов қобилияти ва қарзни тўлаш эҳтимолини баҳолаш асосида аниқланг. Белгиланган муддатда қопланмаган ва тегишли кафолатлар билан таъминланмаган корхонанинг дебиторлик қарзи шубҳали қарз сифатида тан олинади.\nҚуйидагилар сабабли қопланиши кафолатланмаган умидсиз қарзларни захирага киритинг:\nсуд қарорига биноан мажбуриятлар тугатилиши;\nқарздорнинг банкротлиги, тугатилиши ёки вафот этиши;\nдаъво қилиш муддати ўтиши .\nУмидсиз қарзни ҳисобдан чиқариш чоғида ушбу харажатларни – ушбу қарзга тенг суммада фойда солиғи бўйича ССБдан чегиринг. Захира шакллантирилаётганда уни ташкил этиш харажатлари солиқ солинадиган фойдадан чегирилмайди .\nЗахира ташкил этилган йилдан кейинги йилнинг охиригача ундан тўлиқ фойдаланилмаса, сарфланмаган суммаларни тегишли йилдаги фойдага қўшинг ва фойда солиғини ҳисоблаётганда солиқ солинадиган базага киритманг.\nЗахирани ташкил этадиган суммани қуйидагиларда акс эттиринг:\nМолиявий натижалар тўғрисидаги ҳисоботнинг 070-«Бошқа операцион харажатлар» сатрида;\nФойда солиғи ҳисоб-китобига 3-илованинг 060-сатри 3-устунида.\nЗахира ҳисобига ҳисобдан чиқариладиган қарз суммасини Фойда солиғи ҳисоб-китобига 3-илованинг 060-сатри 4-устунида кўрсатинг.\nМисол. Шубҳали қарзлар бўйича захира ташкил этиш ва захира ҳисобига умидсиз қарзни ҳисобдан чиқариш\nЙил охирида дебиторлик қарзини инвентаризация қилиш натижаларига кўра корхона 20 000 минг сўм миқдорида шубҳали қарзлар бўйича захира ташкил этди. Жорий йилда фойда солиғи тўлангунига қадар олинган фойда 50 000 минг сўмни ташкил этди.\nКелгуси ҳисобот йилида худди шу суммадаги қарз даъво муддати ўтганлиги муносабати билан захира ҳисобига ҳисобдан чиқарилди.\nШубҳали қарзлар бўйича захира суммаси солиқ солинадиган фойдага киритилади.\nБиринчи ҳисобот йилидаги фойда солиғи бўйича солиқ солинадиган базани аниқлаймиз:\n50 000 + 20 000 = 70 000 минг сўм.\nКелгуси ҳисобот йилида захира ҳисобига ҳисобдан чиқарилган умидсиз қарз суммаси – 20 000 минг сўм фойда солиғи бўйича солиқ солинадиган базадан чегирилади.\nI ҳисобот йили\nШубҳали қарзлар бўйича захира ташкил этилди\n4910-«Даргумон қарзлар бўйича резерв»\nII ҳисобот йили\nУмидсиз дебиторлик қарзи шубҳали қарзлар бўйича захира ҳисобига ҳисобдан чиқарилди\nI ҳисобот йилида захирани ташкил этадиган сумма – 20 000 минг сўмни қуйидагиларда акс эттирамиз:\nII ҳисобот йилида захира ҳисобига ҳисобдан чиқарилган умидсиз қарз суммаси – 20 000 минг сўмни Фойда солиғи ҳисоб-китобига 3-илованинг 060-сатри 4-устунида акс эттирамиз.\nҲисобот даврининг келгусида чегириладиган харажатлари қандай аниқланади\nРеализация қилишдан олинадиган даромадга қандай қилиб тузатиш киритилади\nАсосий фаолиятдан олинадиган бошқа даромадлар қандай аниқланади


Россияликларга фонд биржасида қимор ўйнашнинг зарари тўғрисида маълумот берилди\n25 Mart 15:23 / Published in Жаҳон\nБиржаларда ўйнаш учун барча маблағларни йуқотиш хавфи жуда катта. Бу ҳақда Марказий банкнинг ноҳақ амалиётга қарши кураш департаменти раҳбари Валерий Лях сўзлаб берди.\n“Биржа савдолари ҳали ҳам жуда тоза платформа. Бу ерда асосий маслаҳат — позицияларни очишдан олдин онгли равишда ҳаракат қилиш ва яхши ўйлашдир. Янги бошланувчилар “leverage” билан ўйнамасликлари, катта суммалар ва мураккаб асбоблардан бошламаслик керак”, — деди Лях.\nБир неча дақиқада тежаш маблағларини йуқотган россияликлар айтади.\n«Мен фючерс сотиб олдим, ошхонага бориб келгунимча, қарасам — пулларим йуқ бўлиб кетди».\nРоссяияликлар нефтдан пул ишлашга ҳаракат қилишди. Битта алмашинув қарори уларни пулсиз қолдирди.\nЛяхнинг сўзларига кўра, ўтган йилги фонд бозори ўсиш суръатлари такрорланишини кутиш бепарволикдир. Бундай умидлар инвеститсия қилинган маблағларни йуқотиш билан тўла. Марказий банк вакили янги бошлаган инвесторларга профессионал молиячилар томонидан бошқариладиган ихтисослаштирилган фондларга маблағ киритишни маслаҳат берди.\nЛях, шунингдек, “Соль Руси” (Россия тузи) компаниясини мисол келтирди, у инвесторларга рентабелликни оширишни ваъда қилган ва мамлакатдаги энг йирик туз конини ўзлаштиришга тайёрлигини эълон қилди. Энди ҳуқуқни муҳофаза қилиш идоралари томонидан унга қарши текширув олиб борилмоқда.\n2020 йилда кенг реклама натижасида Москва биржасида очиқ брокерлик ҳисоб рақамлари сонининг кўпайиши бўйича рекорд ўрнатилди. Йил охирига келиб уларнинг сони 8 миллионга етди.\nTagged under: алмашинув, ЗАРАР, МАБЛАҒ, ПУЛ, ЎЙИН, ХАВФ\nРоссияда ўзбекистонликлар қўлга олинди


Xiaomi компаниянинг 8 йиллиги шарафига Mi 8 смартфонини чиқаришини расман эълон қилди - Terabayt.Uz\nXiaomi компаниянинг 8 йиллиги шарафига Mi 8 смартфонини чиқаришини расман эълон қилди\n«Хитойча Apple» ўзининг навбатдаги флагман смартфонини саноқ бўйича Mi 7 эмас, балки битта сон «сакраб ўтиб», Mi 8 деб номлаётгани ҳақида ёзганмиз. Мазкур флагман купертиноликларнинг iPhone X суперфлагманига ҳақиқий рақиб бўлиши кутилмоқда.\nЎҚИНГ: РАСМАН: Xiaomi компанияси 3D Face сканерига эга Mi 8 флагманининг тақдимот кунини маълум қилди\nШу ва бошқа хабарларда, Xiaomi Mi 8 смартфонини 23 май куни намойиш этиши айтиб келинаётган эди. Лекин бугун – 16 май куни тарқалган маълумотларга кўра, тақдимот маросими 31 май санасига кўчирилган.\nAndroidpure нашрининг ёзишича, Xiaomi бугун Weibo ижтимоий тармоғидаги ўз расмий аккаунти орқали шунга бағишланган тизер эълон қилинган. Унга кўра, навбатдаги флагман компаниянинг саккиз йиллиги шарафига Xiaomi Mi 8 Anniversary Edition деб номланмоқда.\nШу пайтгача олинган маълумотларга кўра, Xiaomi Mi 8 Anniversary Edition сартфони 2,8 ГГц такт частотасида ишловчи саккиз ядроли Qualcomm Snapdragon 845 процессорига эга. Унга тасвирларни қайта ишлашда Adreno 630 график тезлатгичи ёрдам беради. Смартфон 8 гигабайтлик тезкор ва 128 гигабайтлик доимий хотирага эга бўлиб, тўлақонли юз сканери – 3D Face тизими билан таъминланган.\nШунингдек, Хитойда бўлиб ўтадиган ушбу тадбирда Mi Band 3 «ақлли» билагузугини ҳам кўрсатиши кутилаётир.\nЎҚИНГ: Xiaomi Mi Band 3’ни ишлаётган ҳолида илк бор «жонли» томоша қиламиз!\n#андроид смартфон #кучли смартфон #хабарлар #янги технологиялар #Xiaomi Mi 8


Қозоғистонда гўшт экспорти 60 минг тоннага етиши кутиляпти | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистонда гўшт экспорти 60 минг тоннага етиши кутиляпти\nЯқин келажакда Қозоғистонда гўшт экспорти янада кенгайтирилиши режалаштирилган. Бу кўрсаткич 60 минг тоннага етиши кутиляпти. Мутахассислар фикрича, маҳсулотнинг тахминан ярмини мол гўшти ташкил қилади. Гўшт комбинатлари самарадорлигини ошириш мақсадида йирик шохли қорамол бошини кўпайтириш кераклиги таъкидланмоқда. Яқинда Жамбил вилоятига Чехиядан 60 та симменталь наслига мансуб сигир келтирилди. 2027 йилгача минтақага хориждан жами 36 минг бош йирик шохли қорамол келтириш кўзда тутилган.\nБАЛЖАН ИСҚАҚОВА, ҚИШЛОҚ ХЎЖАЛИГИ БОШҚАРМАСИ БЎЛИМ РАҲБАРИ:\n- Хориждан йирик шохли қорамол олиб келиш ирсий даражада мол сифатини яхшилашга имкон беради. Жорий йилда «Сибаға» дастури доирасида минтақага тўрт минг бош йирик шохли қорамол олиб келинади. Бугунда биз Эрон, Ўзбекистон, Қирғизистон ва Қувайтга гўшт ва гўшт маҳсулотларини экспорт қиляпмиз.\nУмуман олганда, 2018 йил якунига кўра, мамлакатимиз жаҳоннинг 11 давлати, шу жумладан, Россияга 33 минг тонна гўшт жўнатди. Таъкидлаш лозим, қўшни юрт аҳолиси гўштдан бошқа маҳсулотларга ҳам қизиқиш билдирмоқда. Масалан, ўтган йили фақат Челябинск вилоятига Қооғистондан 34 миллион доллар қийматида қишлоқ хўжалиги маҳсулотлари экспорт қилинди. Мутахассислар фикрича, бу рақамлар тобора ўсиб бораверади. Бунинг учун барча шарт-шароитлар яратиляпти. Масалан, Жанубий Уралда Қозоғистон кичик корхоналари ва фермерлари учун савдо уйи ташкил қилиняпти. Бу эса сотилаётган маҳсулот ҳажмини ошириш ва федерал тармоқларга чиқиш учун замин яратади, дейди мутахассислар.\nАЛЕКСАНДР РАЕВСКИЙ, ЧЕЛЯБИНСК ВИЛОЯТИ ҚИШЛОҚ ХЎЖАЛИК ВАЗИРИ ЎРИНБОСАРИ:\n- Кичкина корхона бундай тармоқларга кириши амримаҳол. Савдо уйи кичик корхоналар ва фермерлар имкониятларини бир жойга тўплаш учун бундаги муаммолар бир қисмини ўз зиммасига олади. Сўнгра савдо тармоқларига контрагент сифатида маҳсулот етказиб бера бошлайди. Ўшанда маҳсулот сотилиши мутлақо бошқа суръатга чиқади.\nТаъкидлаш жоиз, Россияда гўштдан ташқари сут маҳсулотлари, колбаса, ярим фабрикат ва қандолат маҳсулотлари харидоргир. Маҳаллий аҳоли уларни севиб истеъмол қилади.\nЗОЯ СОКОЛОВА, МАГАЗИН СОҲИБАСИ:\n- Қозоғистондан келаётган барча турдаги маҳсулот жуда юқори сифатли, шунинг учун барчаси харидоргир.\nЭкспертлар таъкидлашича, Қозоғистон маҳсулоти МДҲ давлатларининг бошқа етакчи ишлаб чиқарувчилари билан муносиб рақобат қила олади. Бугунда хорижий бозорларни эгаллаш учун мамлакатимизда барча имконият мавжуд, дейди улар.


Видео, 13 феврал 2017\n25 январ 2020, Тошкент вақти: 04:56\nФарғона шаҳрида олий меҳмоннинг келишига "олий тайёргарлик" кўрилди\nОлий меҳмоннинг Фарғона шаҳрига 7-8 февраль кунлари ташриф буюриши кутилганди, дея хабар қилди CENTRE1.COM нашри. Президент кутубхонаси ташриф пайтида очилиши керак эди. Шаҳар февраль ойининг бошидаёқ чиннидай қилиб тозалаб қўйилди. Аммо меҳмондан дарак йўқ.\nЎзбекистон ҳукумати ëрдамидан бебаҳра қолаëтган банди муҳожирлар\nРоссияда фоҳишаликка мажбурланган Маржона ҳикояси\nТуркманистон: Бердимуҳамедов қарийб 98 фоиз овоз олди\n12 февраль куни Туркманистонда президент сайлови бўлиб ўтди. Президентликка 9 номзод кўрсатилган бу сайловда, МСК маълумотига кўра, амалдаги давлат раҳбари Қурбонқули Бердимуҳамедов 97,69 фоиз овоз олган.


9 та ҳаёт шакли: улар ядровий урушдан ҳам омон чиқади | LifeHaq.uz\nКўпчиликнинг фикрича, кенг кўламли ядровий уруш юз берган тақдирда Ер юзида тирик ҳеч нарса қолмайди. Бироқ, омон қолиш имконияти анча юқори бўлган тирик организм турлари ҳам мавжуд.\nСизни ядровий урушдан қўрқмайдиган 9 та ҳаёт шаклига оид илмий фактлар билан таништирамиз.\n500 радга тенг доза инсон учун ҳалокатли\nБиз ҳамма ерда нурланиш мавжуд оламда яшаймиз. Қуёшдаги ядровий реакцияларнинг ёруғлиги ва иссиқлиги тириклигимизнинг зарурий шарти ҳисобланади. Бироқ, Чернобиль АЭСида юз берган авария инсон учун нурланишнинг нақадар ҳавфли эканлигини кўрсатиб берди. 500 радга тенг нурланиш биз учун ўлимни англатади, аммо нурланишнинг улкан миқдорларини кўтара оладиган ҳаёт шакллари мавжуд.\nИчак таёқчаси 6 000 рад нурланишга чидайди\nИчак таёқчаси 6 000 радга тенг нурланишда омон қолиши мумкин. Бу бактериялар ичак флорамизнинг 80%ни ташкил қилади, шу боис ўлганимиздан сўнг ҳам ичагимизнинг қайсидир қисмида таёқча кўпайишда давом этишига ишончимиз комил.\nСуварак — 10 минг рад\nУлар энг мураккаб шароитларда омон қолишга қодир – хусусан, сувараклар Хиросимада ядро бомбаси портлаши марказидан яқин ҳудудда қутулиб қолган ва мослашган. Бугунги қурол анча қудратли, аммо инсонга нисбатан суваракларнинг омон қолиш имконияти барибир юқорироқ. 10 минг радга тенг нурланишда 10% сувараклар тирик қолади.\nДрозофила — 65 минг рад\nКўпаювчи майда пашшалари 65 минг радга тенг нурланишда омон қолади. Бундай чидамлилик уларнинг организмидаги ҳужайраларнинг секин бўлиниши туфайли юзага келган. дрозофилаларнинг устунлиги шундаки, улар ўта тез кўпаяди. Демак, бу тур янги шароитларга тезда мослаша олади.\nЧаён — 90 минг рад\nЧаёнлар сайёрамизнинг Антарктидадан ташқари барча минтақаларида яшайди. Улар 90 минг рад нурланишдан сўнг омон қолишидан ташқари, ядровий қишдан ҳам ўтиши мумкин. Агар ядровий уруш қуёш нурларини тўсиб қўядиган чанг булутларини ҳосил қилса ҳам, чаёнлар мавжудликда давом этади.\nБраконидлар — 180 минг рад\nУшбу ҳашарот 180 минг радга тенг нурланиш дозасига чидай олади. Улар тез кўпаяди, аммо бундай ҳашаротлар одатда тухумларини бошқа мавжудотларнинг организмига қўйиши қийинчилик туғдириши мумкин.\nАмёба ўзига хос уйқуга кетиши мумкин\nҲаётнинг энг содда шаклларидан бири, эҳтимол, ядровий урушдан кейинги оламда тирик мавжудотларнинг янги турлари пайдо бўлишига асос солиши мумкин. Экспертларнинг фикрича, амёба аниқ омон қолади. У ўзига хос уйқуга кета олади, бундан ташқари дунёда бу микроорганизмларнинг улкан миқдори мавжуд, улар тежликда кўпаяди ва нурланишга таъсирчан эмас.\nDeinococcus Radioduran бактерияси ўз ДНКсини тиклашга қодир\nНурланиш ҳавфли ҳисобланади, чунки у тирик мавжудотларнинг ДНКсини емиради, аммо бу бактерия инсон учун ҳалокатли дозадан 5 000 маротабага кўпроқ миқдорда ҳам омон қолиши мумкин. Deinococcus Radioduran ультрабинафша нурлари, нурланиш, кислота, совуқ, сувсизланиш ва очлик таъсирига чидамли бўлиб, ўз ДНКсини тиклай олади.\nЁмғир чувалчанги зарарланган ҳудудда ҳаётга мослашиши мумкин\nЧернобиль АЭС яқинидаги кўлда икки турдаги чувалчанг ўзининг кўпайиш услини ўзгартириб, янги шароитларга мослашишга эришган.\nИмилдоқ очиқ фазода тирик қолишга қодир\nМазкур кичик умуртақасиз мавжудот ўзининг чидамлилиги билан ҳайратга солади. У очиқ фазода тирик қолиши мумкин, нурланишга чидамли, етарлича узоқ вақт кўп миқдордаги углерод оксидли газ ва олтингугурт водороди мавжуд атмосферада қолиши мумкин. Ушбу митти мавжудот клиник ўлим ҳолатида бўлиб, 10 йилдан сўнг ҳаётга қайтарилиши мумкин. Нурланишга келсак, бу имилдоқ учун шунчаки сезиларсиз ноқулайликлардир.\nАсосий сурат: DianeNelson\n07/07/2020 13:00:30 19 0 Манба: adme.ru


«Раҳбарлар мунозараларга сабаб бўлаётган муаммолар юзасидан тушунтириш беришлари керак» — президент – Газета.uz\n«Раҳбарлар мунозараларга сабаб бўлаётган муаммолар юзасидан тушунтириш беришлари керак» — президент\nХалқ орасида мунозарага сабаб бўлаётган муаммолар юзасидан масъул раҳбарларнинг парламент ва маҳаллий кенгашларга тушунтириш бериш тартибини жорий қилиш керак, деди Шавкат Мирзиёев.\n20 январ 2020, 14:33 Сиёсат\nЎзбекистон президенти Шавкат Мирзиёев Олий Мажлис Қонунчилик палатасининг биринчи йиғилишида нутқ сўзлар экан, парламент назоратини кучайтириш зарурлигига тўхталиб ўтди.\n«Таъсирчан парламент орқали самарали ижро ҳокимияти фаолиятини йўлга қўйишга эришамиз. Шу сабабли халқ орасида мунозарага сабаб бўлаётган муаммолар юзасидан масъул раҳбарларнинг парламент ва маҳаллий кенгашларга тушунтириш бериш тартибини жорий қилиш керак», — деди Шавкат Мирзиёев.\nҚонунчилик палатаси қўмиталари ва бошқа таркибий тузилмалари назорат-таҳлил ишларини кучайтириши лозимлиги кўрсатиб ўтилди.\nҚуйи палатада ташкил этилган Давлат бюджети бошқармаси бюджетни шакллантириш ва ижроси устидан самарали назорат ўрнатишга хизмат қилмоқда.\nМаълумки, бугунги кунда мамлакат ҳудудларини ижтимоий-иқтисодий ривожлантириш мақсадида давлат томонидан катта ҳажмда маблағлар йўналтирилмоқда. Лекин уларнинг тўғри ва унумли ишлатилишини назорат қилиш борасида шу ҳудудлардан сайланган депутатларнинг иштироки деярли сезилмаяпти. Ҳолбуки, жойларда ажратилган маблағлардан нотўғри фойдаланиш, уларни талон-торож қилиш, коррупция ҳолатлари ҳам учраб турибди.\nШу боис халқ вакиллари ўз ваколатига асосланиб, таъсирчан назорат ўрнатиши зарурлиги таъкидланди.\n«Бюджетдан сарфланадиган ҳар бир сўм учун Молия вазирлиги халқ вакиллари олдида ҳисобот бериши, барча идоралар давлат маблағининг аниқ мақсадлар учун ишлатилиши бўйича парламентдан ҳайиқиб туриши лозим. Шунда тартиб бўлади, шунда ҳамма депутат билан ҳисоблашадиган бўлади», — деди президент.


“Толибон”нинг журналистларни ўлдирганини ёқлаган йигит университет ректори бўлди | Qalampir.uz\n“Толибон”нинг журналистларни ўлдирганини ёқлаган йигит университет ректори бўлди\nОлам\t23 Сентябрь 12:08 13547\nАфғонистонда ҳокимиятни қўлга киритган “Толибон” ҳаракати журналистика соҳасида бакалавр даражасига эга Муҳаммад Ашраф Ғайратни Қобул университети ректори вазифасини бажарувчи этиб тайинлади. Бу ҳақда “Khaama Press” агентлиги хабар берди.\nТаъкидланишича, Ғайрат толиблар томонидан ишдан олинган фармакогнозия фанлари доктори, профессор Муҳаммад Усмон Бобурий ўрнига Афғонистоннинг энг йирик университетини бошқаради. Янги раҳбарнинг ёши аниқланмаган, аммо университет ўқитувчилари ва талабаларининг таъкидлашича, “у ҳали ёш ва мамлакатнинг асосий таълим муассасасини бошқариш учун муносиб тажрибага эга эмас”.\nУниверситет сайтида жойлаштирилган маълумотларга кўра, Ғайрат 2008 йилда Қобул университетининг журналистика факультетини тамомлаган, сўнг Афғонистон Таълим вазирлигида ишлаган, у мамлакат жануби-ғарбидаги назорат органларидан бирига раҳбарлик қилган.\nАфғонистон зиёлилари Қобул университетининг келажагидан қўрқмоқда, чунки янги тайинланган ректор бир йил олдин Twitter’даги саҳифасида “Толибон”нинг журналистларни ўлдирганини оқлаб хабар ёзган.\nТаълим муассасаси сайтидаги баёнотда ректорни тайинлаш тўғрисидаги ушбу қарор вақтинчалик экани ва агар керак бўлса, уни қайта кўриб чиқиш мумкинлиги таъкидланган.\nТаъкидланишича, собиқ ректор Афғонистон Ислом Амирлиги Олий таълим вазирлигига илмий тадқиқотлар ўтказиш учун олти ойга Германияга бориш имкониятини тақдим этиш сўрови билан мурожаат қилганди.\nМаълумот ўрнида, профессор Бобурий 2020 йил май ойида у Қобул университети ректори этиб тайинланганди. У 1962 йилда Афғонистон шимоли-ғарбидаги Ҳирот вилоятида зиёли оилада туғилган. 1985 йилда Пятигорск фармацевтика институтини имтиёзли диплом билан тугатган. Ўша йили ватанига қайтгач, Қобул университетида ўқитувчилик фаолиятини бошлаган. 2007-2017 йилларда мамлакат Олий таълим вазирининг ўқув ишлари бўйича ўринбосари бўлган. 2019 йилда у Германиянинг Марбург шаҳридаги Филипп номидаги университетда фармакогнозия бўйича докторлик диссертациясини ҳимоя қилган.\nАввалроқ, “Толибон” ҳаракати университетларда талаба қизлар ва йигитларнинг биргаликда ўқишини тақиқлаганди.\nҚобул Толибон университет ректор


ТЎРАҚЎРҒОНДА HYUNDAY-NAMANGAN KD АВТОМОБИЛЬ ЗАВОДИНИНГ ҚУРИЛИШИ БОШЛАНДИ\nНаманган вилоятининг Тўрақўрғон туманида Hyunday-Namangan KD автомобиль заводининг қурилиши бошланди, дея хабар қилди «Халқ сўзи-Online».\nДавлат раҳбари жорий йилнинг 2−3 май кунлари Наманганга ташрифи чоғида ҳудудда Hyundai автомобилларини ишлаб чиқариш корхонаси қурилиши ҳақида маълум қилган эди.\nШанба куни мазкур йўналишдаги лойиҳа ижроси юзасидан амалий қадам қўйилиб, корхона қурилишининг тамал тошини қўйишга бағишланган тантанали маросим ташкил этилди. Унда Hyunday-Namangan KD автомобиль заводининг хорижий таъсисчилари, кореялик ишбилармонларнинг кенгайтирилган гуруҳи, Малайзия, Индонезия, Хитой ва Таиланддан ташриф буюрган инвесторлар, Наманган вилояти ҳокимлиги, кенг жамоатчилик ҳамда ОАВ вакиллари иштирок этди.\nКорея Республикасининг Hyundai motor, Evеgreen motors ва Posko-Daewoo corporation компаниялари ҳамкорлигида бунёд этиладиган корхона 2019 йилнинг сентябрида илк маҳсулотини ишлаб чиқаради. Лойиҳага кўра, бу ерда аввалига йилига 400 та кичик юк машиналари,микроавтобус ва автобуслар тайёрлаш йўлга қўйилади. Бу кўрсаткични босқичма -босқич 2500 тага етказиш кўзда тутилган. Завод фойдаланишга топширилиши билан 150 киши иш бошлайди, кейинчалик ишловчилар сони минг нафардан ошади. Маҳсулот ишлаб чиқаришнинг дастлабки палласиданоқ бутловчи қисмларнинг 50 фоизини маҳаллий шароитда тайёрлаш режалаштирилган.\nHyunday-Namangan KD автомобиль заводи қурилишининг тамал тоши қўйилиши маросимида Корея Республикасининг Ўзбекистондаги фавқулодда ва мухтор элчиси Квон Ён У, Наманган вилояти ҳокими Х. Бозоров сўзга чиқди.